c: text/html

text:
Býráðsfundur 29. okt. 2015 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Hallur Ellingsgaard, Karl Rasmussen og Arnfinn Langgaard og Katrin Absalonsen.
1.
J. nr. 15/00702: Broyting av byggisamtyktini í Skálafirði.
Hansa M. Hansen heitir á kommununa um at víðka sethúsaøkið í Skálafirði, soleiðis, at sethúsaøkið við matr. nr. 10h og 10a verður víðka suður eftir.
-Byggi- og býarskipanarnevndin mælir til ganga umsóknini á møti og at broyta byggisamtyktina soleiðis, at 200 m2 av C25-økinum í Skalafirði verður broytt til B23-øki.
-Býráðið hevur á fundi 29/10-2015 samtykt at taka undir við tilmælinum frá Byggi- og býarskipanarnevndini.
2.
J. nr. 15/00688: Reglugerð fyri Nes Sóknar Musikkskúla.
-Mentanarnevndin mælir til at góðkenna uppskotið frá musikkskúlanevndini til nýggja reglugerð fyri Nes Sóknar Musikkskúla.
-Býráðið hevur á fundi 29/10-2015 samtykt at taka undir við tilmælinum frá Mentanarnevndini.
3.
J. nr. 15/00694: Útreiðsluneutralar eykajáttanir í 2015.
-Fíggjarnevndin mælir til at samtykkja útreiðsluneutralar eykajáttanir á øki 3, 4, 5 og 6 á íalt 1.690 tkr.
-Býráðið hevur á fundi 29/10-2015 samtykt at taka undir við tilmælinum frá fíggjarnevndini.
4.
J. nr. 15/00693: Fíggjarætlan fyri 2016 fyri Økistænastuna hjá Skálafjarðarsamstarvinum.
Stýrið fyri Økistænastuna hjá Skálafjarðarsamstarvinum hevur gjørt uppskot til fíggjarætlan fyri 2016 sum javnvigar við 71.057.198 kr. Parturin hjá Runavíkar kommunu er 38.511 tkr.
-Sosiala nevnd og fíggjarnevndin mæla til at góðkenna uppskotið til fíggjarætlan fyri 2016, sum Økistænastan fyri Skálafjarðarsamstarvið hevur sett upp.
-Býráðið hevur á fundi 29/10-2015 samtykt at taka undir við tilmælinum frá Sosialu nevnd og fíggjarnevndini.
5.
J. nr. 15/00644: Fíggjarviðurskifti fyri Samstarvið um Økistænastuna við Skálafjørðin.
Inntøkurnar til eldraøkið, røkka ikki til raskturin av Økistænastuni fyri Skálafjørðin, sum hevur eitt framskrivað hall uppá 3,8 mió. Av hesum er parturin hjá Runavíkar kommunu 2.463 tkr.
-Sosiala nevnd og fíggjarnevndin mæla til eina eykajáttan í 2015 uppá 2.463 tkr.
-Býráðið hevur á fundi 29/10-2015 samtykt at taka undir við tilmælinum frá Sosialu nevnd og fíggjarnevndini.
6.
J. nr. 15/00687: Fíggjarætlan fyri Runavíkar kommunu fyri 2016.
Fyrsta viðgerð av fíggjarætlanini fyri 2016 fyri Runavíkar kommunu.
Á fundi 25/09-2014 ásetti býráðið fíggjarkarmin at verða:
Skattaintøkur 170,5 mió.
Fíggjarkostn. 16,0 mió.
Rakstur 133,0 mió.
Íløgur 21,5 mió.
-Eftir fyrstu viðgerð í nevndunum eru samlaðu uppskotini til rakstur 6,980 mió. kr. hægri enn samtykti fíggjarkarmurin og heitir fíggjarnevndin á nevndirnar um at finna sparingar til 2. viðgerð fyri at lækka rakstrarútreiðslurnar.
-Býráðið hevur á fundi 29/10-2015 samtykt at taka undir við tilmælinum frá fíggjarnevndini.
7.
J. nr. 15/0015/0689
Magnus Rasmussen, borgarstjóri søkir um at verða loystur úr starvinum sum borgarstjóri á nýggjárinum, nú hann hevur tikið sæti á Føroya løgtingi.
-Býráðið hevur á fundi 29/10-2015 samtykt at ganga áheitanini frá Magnus Rasmussen á møti.
8.
J. nr. 15/00709
Val av borgarstjóra og varaborgarstjóra fyri tíðarskeiðið 1/1-2016 til 31/12-2016.
-Býráðið hevur á fundi 29/10-2015 samtykt at velja Tórbjørn Jacobsen til borgarstjóra og Helga L. Petersen til varaborgarstjóra.
9.
J. nr. 15/00710
Val av føstum nevndum fyri tíðarskeiðið 1/1-2016 til 31/12-2016, nú býráðið verður skipað av nýggjum.
-Býráðið hevur á fundi 29/10-2015 samtykt at hesar limir í føstu nevndirnar:
Fíggjarnevndin
Fastir limur: Tórbjørn Jacobsen, Magnus Rasmussen og Bárður Kass Nielsen.
Varalimir: 1. Kári E. Jacobsen, 2. Hallur Ellingsgaard
Tekniska nevnd
Fastir limir: Helgi L. Petersen, Hallur Ellingsgaard og Karl Rasmussen.
Varalimir: 1. Jónleyg Hammer, 2. Jonhard Danielsen
Vinnu- og havnarnevndin
Fastir limir: Arnfinn Langgaard, Kára E. Jacobsen og Jonhard Danielsen.
Varalimir: 1. Karl Rasmussen, 2. Bárður Kass Nielsen
Sosiala nevnd
Fastir limir: Bárður Kass Nielsen, Jónleyg Hammer og Hallur Ellingsgaard.
Varalimir: 1. Terje B. Vestergaard, 2. Helgi L. Petersen
Mentanarnevndin
Fastir limir: Kára E. Jacobsen, Magnus Rasmussen og Terje B. Vestergaard.
Varalimir: 1. Bárður Kass Nielsen, 2. Arnfinn Langgaard
Byggi- og býarskipanarnevndin
Fastir limir: Terje B. Vestergaard, Jónleyg Hammer og Arnfinn Langgaard.
Varalimir: 1. Magnus Rasmussen; 2. Jonhard Danielsen
10.
J. nr. 15/00711
Val av nýggjum býráðsumboðum í aðrar nevndir í samband við umskipan av býráðnum fyri 2016.
Val av einum limi í Kongshavnar Havnastýri.
Samtykt at velja Helga L. Petersen sum lim í staðin fyri Tórbjørn Jacobsen.
Val av limum í Samstarvið fyri Økistænastuna við Skálafjørðin.
Samtykt at velja Tórbjørn Jacobsen, Bárður Kass Nielsen, Jónleyg Hammer og Magnus Rasmussen. Varalimir: 1. Hallur Ellingsgaard 2. Terje B. Vestergaard.
Val av einum limi í nevndina fyri Bygdasavnið Forna.
Samtykt at velja Helga L. Petersen sum lim í staðin fyri Tórbjørn Jacobsen.
Val av einum limi í nevndina fyri Felagið Høganes.
Samtykt at velja Helga L. Petersen sum lim í staðin fyri Tórbjørn Jacobsen.
Val av einum limi í Musikkskúlanevndina.
Samtykt at velja Helga L. Petersen sum lim í staðin fyri Tórbjørn Jacobsen.
Val av kommunalum umboðum í Funningsnevndina.
Samtykt at velja Helga L. Petersen sum lim í staðin fyri Tórbjørn Jacobsen og at velja Magnus Rasmussen sum varalim.
Val av kommunalum limum í skúlastýrið fyri Skála skúla og Runavíkar kommunuskúla.
Samtykt at velja Helga L. Petersen sum lim í skúlastýrið fyri Skála skúla í staðin fyri Tórbjørn Jacobsen og at velja Magnus Rasmussen sum varalim í skúlastýrið fyri Runavíkar kommunuskúla fyri Helga L. Petersen

robotstxt: allowed

filter: keep


text:
FA Cup
Football Association Challenge Cup, stytt FA Cup er ein steypakapping í mansfótbólti í Onglandi og Wales. Kappingin er fyrireikað av og uppkallað eftir tí enska fótbóltssambandinum The Football Association. FA Cup varð fyrstu ferð spælt í fótbóltsárinum 1871-72. Manchester United F.C. er tað felagið, sum hevur vunnið ensku steypakappingina oftast, teir hava vunnið FA Cup 11 ferðir, beint eftir teir kemur Arsenal, sum hevur vunnið FA Cup 10 ferðir. Í 2013 vann Wigan fyri fyrstu ferð FA Cup, tá teir vunnu steypafinaluna 1-0 móti Manchester City F.C..
Hagtøl fyri vinnarar og silvurvinnarar[rætta | rætta wikitekst]
I perioden 1871-2012 er FA Cup blevet vundet af 42 forskellige klubber, mens yderligere tretten klubber har været i finalen uden at vinde.


text:
18 norðurlendskir studentar á skeiði í føroyskum á Føroyamálsdeildini
Í hesum døgum eru 18 norðurlendskir studentar á summarskeiði í føroyskum. Skeiðið byrjaði 6. juni og endar 24. juni við eini skrivligari próvtøku
Studentarnir eru í Danmark, Noregi, Svøríki, Finnlandi og Íslandi. Hetta eru studentar, sum lesa mál, bókmentir og tíl. í Norðurlondum. Útlendskir skiftisstudentar í Norðurlondum eru eisini við.
Skeiðið í føroyskum er partur av teimum sonevndu Nordkursskeiðunum, sum verða hildin í øllum Norðurlondum frá mai til august.
Á heimasíðuni hjá Nordkurs stendur soleiðis um endamálið: “Målet med Nordkurs er at give studerende i Danmark, Norge, Sverige, Finland, Island, Grønland og Færøerne mulighed for at blive klogere på nordisk sprog, litteratur og kultur i løbet af sommeren”.
Teir flestu studentarnir fáa stuðul úr heimlandinum til ferð og uppihald. Tað er Norðurlendska ráðharraráðið, sum rindar fyri sjálvt skeiðið, t.e. læraralønir, fyri sosial tiltøk o.s.fr. Universitetini í netverkinum hava gjørt av, at studentarnir kunnu nýta hesi skeiðini sum part av lestrinum í heimlandinum.
Studentarnir, sum koma til Føroya, verða býttir sundur í tveir flokkar: ein fyri tey við ongum fortreytum og ein flokk fyri tey, sum hava okkurt slag av fortreytum í norðurlendskum málum ella almennum málvísindum.
Endamálið við skeiðinum í føroyskum er lutvíst at læra studentarnar føroyskt: mállæru, bendingar, framburð, orðatilfar, at siga einfaldar setningar og at skilja føroyskt. Eitt annað endamál er at kunna um føroyskt sum eitt norðurlendskt mál og hvat, ið eyðkennir tað samanborið við grannamálini. Stutt sagt er endamálið at veita innlit í og um føroyskt.
Umframt undirvísing og fyrilestrar um søgu, málsøgu, bókmentir o.a. verður skipað fyri útferðum til Vestmannabjørgini, Tjørnuvíkar og Gjáar. Ein túrur verður gjørdur úti á Reyni, og eisini vitja vit á Listasavninum.
Studentarnir gista á Háskúlanum. Árini frammanundan hava teir búð hjá privatfólki.
Leygardagin 24. juni verður próvtøkan, og seinni um kvøldið verður veitsla.
Í ár fóru tveir av okkara studentum á Føroyamálsdeildini á Nordkursskeið – báðir fóru til Reykjavíkar.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Skarvur (lat. Phalacrocorax aristotelis L; da. Topskarv) er stórur fuglur, nakað sum lómur. Liturin er svartgrønur. Nevið er langt og klænt við stórum hvøssum króki á. Føturnir eru svartir; einans hin tvey ára gamli hevur hvítar føtur og er tí kallaður »skóleysi-skarvur«. Summir hava ein høgan klænan topp standandi upp av heysinum, teir eru kallaðir toppskarvar.
Skarvur er her alt árið. Mest halda teir seg fram við landi, har teir íðuliga kava niður á botn eftir fiski. Tungfloyttir eru teir, men til at sleppa undir gera teir eitt lop upp úr sjónum, og við høvdinum fyri hirða teir seg so djúpt í kav. Ofta koma teir upp aftur við fiski, mest seiði ella berggyltu, sum teir sletta við eina løtu, áðrenn teir svølgja.
Um náttina sita teir fleiri í flokki uppi á sjóvarklettunum og sova. So fast sova teir, at menn, ið stillisliga fara at, kunna lúra seg til og taka »svøvnskarvarnar« ein fyri og annan eftir. Tað sigst tó, at kemur nakar millum skarvarnar og sjógvin, so vakna teir og tuska til sjós.
Skarvur eigur í grovum gloprutum urðum. Eggini eru 3, sera lítil og kløn; tey hava tvinnanda skøl, eitt tunt, grønligt innari og eitt grovt, hvítt ytri. Hvítin er so tunnur, at hann loypur ikki saman, um eggið verður kókað. Tá ið ungin kemur út, er hann nakin, men skjótt fær hann dimmbrúnt dún. Frá tíðliga á vári til út at hásumri verpa teir, so í sama skarvabøli er at síggja egg og stapaðir ungar og floygdir ungar alt í senn. Teir stóru ungarnir eru góðir at eta og verða tí ofta tiknir inni á bølinum; tá er ræðuligt gorr og skrenj av teimum gomlu, sum har inni eru. Ungfuglarnir kennast frá hinum gomlu av tí, at teir eru morlittir.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Okkara søga
Søgan um tær fýra fyritøkurnar, sum gjørdust samtakið MEST P/F
Tórshavnar Skipasmiðja
Eftir at Kjartan Mohr hevði nomið sær kunnleika um skipabygging í Danmark og h
evði arbeitt upp á skip og bygt bátar á Havnarvág, stóð hann á odda at stovna Tórshavnar Skipasmiðju. Hon varð stovnað 17. august 1936 við Kjartan Mohr sum stjóra. Umframt Kjartan vóru stovnararnir Jógvan Zachariasen, Zacharias Heinesen, Hans Jacob Joensen, Jógvan Hansen, Jákup á Dul og Jakku í Stórustovu.
Tá ið Kjartan doyði í 1979, tók sonurin, Poul Mohr, við stjórastarvinum á Tórshavnar Skipasmiðju. Virksemið øktist og broyttist støðugt, og saman við honum gjørdist nú triðja ættarlið, sonurin, Gunnar Mohr, stjóri í 1999. Skipasmiðjan vari 2004 seld íløgufelagnum Notio.
Skála Skipasmiðja
Fyrsta byrjanin til bedingina á Skála var í 1901. Tað vóru teir báðir skipsreiðararnir úr Havn, Jens Andreasen - vanliga nevndur Jens í Dali - og Sørin Muller, ið tóku stig til hetta. Ein gomul beding varð keypt úr Englandi og varð førd til Føroya við ”Vigil Star”, sum Jens í Dali átti.
Síðan varð arbeitt við at gera undirlagið og leggja bedingina út og í mei mánaði 1904 var fyrsta skipið tikið upp. Tað var ”Saphire”, sum Handilsforeiningin í Havn átti.
Í 1997 varð Skála Skipasmiðja keypt av Tórshavnar Skipasmiðju
Vestmanna Skipasmiðja
Vestmanna Skipasmiðja varð sett á stovn av Ólavi á Heygum í 1898. Tann 18. Mai 1898 varð fyrsta skipið tikið upp, og tað var sluppin "Vágoy".
Stovnarin av sleipistøðini, Ólavur á Heygum varð ikki gamal maður, hann doyði longu 15. juni 1923 bert 56 ára gamal. Á skipasmiðjuni blivu eini 6-7 motorbátar (deksbátar) smíðaðir og annars stóðst mesta arbeiði av at umvæla sluppir. Øll Vágaskipini lógu um veturin í Vestmanna og blivu umvæld og harumframt vóru sjálvsagt eisini skipini úr Vestmanna, so har var nokk at gera.
Í 1986 keypti P/f Tórshavnar Skipasmiðja, Vestmanna Skipasmiðju.
FJM Runavík
FJM í Runavík varð stovnað í 1986 við Frithleif Olsen sum stjóra. Fyritøkan hevði sum høvuðsmál at veita tænastu og framleiðslu av útgerð og tilfari til fiskiídnaðin – fyri tað mesta í rustfríum stáli.
Í januar 2004 varð fyritøkan keypt av íløgufelagnum Notio og løgd saman við skipasmiðjusamtakinum.
Fyritøkurnar broyta navn til MEST í 2008
Avgjørt var í 2008 at broyta navn so at feløgini í samtakinum verða marknaðarførd undir felags heitinum MEST. Øll verða marknaðarførd undir navninum, MEST, sum stendur fyri maskin, el, stál og timbur.
Síðani 2010 hevur Mouritz Mohr verið stjóri á MEST og hevur fyritøkan verið ígjøgnum eina tilgongd har fyritøkan hevur umskipað sítt virksemi og tillagað seg viðurskiftunum á marknaðinum. Í fyritøkuni starvast í dag umleið 180 fólk umframt millum 100-200 starvsfólk í dóttirfelagnum PAM Offshore Service, sum arbeiðir innan frálandavinnuna uttan fyri landoddarnar.


text:
Heri Simonsen 14.04.2018 (19:30)
Andrias skoraði sigursmálið ímóti Liverpool
Andrias Edmundsson gjørdist sigursmálskjútti tá U18 liðið hjá AFC Sunderland á heimavølli vann 2-1 á Liverpool fyrr í dag.
Sunderland kom á odda 1-0 stutt undan steðginum tá Sam Greenwood skoraði uppá brotsspark. Glen McAuley javnaði fyri Liverpool uppá brotsspark tá ein tími var spældur av dystinum.
Leingi sá dysturin út til at fara at enda við javnleiki 1-1, men tá tríggir minuttir vóru eftir av vanligu leiktíðini tryggjaði Andrias Edmundsson AFC Sunderland øll trý stigini, tá hann skoraði við einum góðum stútara.
Andrias Edmundsson og liðfelagarnir eru nummar seks í U18 Premier League við 28 stigum fyri 19 dystir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jens Hákun Leo
20.04.2017 - 15:25
Tíðindi > Lóg & Landaskil > Løgregla
37 ára gamli maðurin, sum í gjár flýggjaði úr arrestini í Mjørkadali, og sum varð funnin aftur í einum fjósi í Kalbak í morgun, er í Føroya Rætti í dag dømdur 40 dagar í fongsul fyri at flýggja.
Hetta veit Kringvarpið at siga í dag, vísandi á, at maðurin játtaði seg sekan í rættinum.
Sambært manninum sjálvum vóru tvær orsøkir til, at hann flýddi.
Tann fyrra var, at hann er ovurviðkvæmur fyri sigarettroyki, og at í arrestini var nógvur roykur, sum hann fór at bløða nasablóð av, meðan tann seinra var, at hann, sambært sær sjálvum, er ósekur og ikki framdi heimaránið, sum hann er dømdur í fongsul í hálvtsætta ár fyri.
Les eisini: Stjóri fyri arrestina: - Trygdin í arrestini er ikki vánalig


text:
- Tíðindi, mentan og ítróttur
- Hetta er tað ringasta árið nakrantíð
Tak niður
Brandmenn fáa ikki tamarhald á nógvu eldunum í Kalifornia, har tað er ógvuliga heitt í løtuni.
Tað sigur føroyingurin Meinhard Saint John, sum býr í býnum San Fransisco í Kalifornia.
Størsti skógareldurin nakrantíð herjar í Kalifornia. Einir 17 eldar brenna samstundir og fleiri enn 13.000 brandmenn og 2.300 hermenn eru settir inn at basa eldunum, sum fevna um einar 2.500 ferkilometrar tilsamans.
Øska er í luftini nógva staðni, og øll merkja onkursvegna skógareldarnar.
Hitin setir met í Kalifornia í ár, og tað er ein orsøk til hættisligu støðuna, sigur Meinhard Saint John, sum býr í Kalifornia.
Í Mendocino County nakað norðanfyri San Fransisco, har Meinhard St. John býr, er alt í ljósum loga. Nógvi hitin ger, at sokallaðar eld-melduródnir verða skaptar.
Nógv fólk eru ávirkað av mongu eldunum, eitt nú í Orange County eru 20.000 fólk evakuerað.
Í gjár koyrdi Meinhard frá San Fransisco suður til Los Angeles. Øska er í luftini og allastaðni koyra brandbilar.
Hildið verður, at einir 17 eldibrandar loga í senn - heilt úr norðasta Kalifornia til har suðri við Los Angeles.
Yvir 14.000 brandmenn og 2.300 hermenn eru settir inn at basa eldunum, sum fevna um útvið 3.000 ferkilometrar tilsamans.
Men tað gongur illa at fáa tamarhald á eldunum, og til dømis hava brandmenninir bara tamarhald á 30 prosentum í tí størsta eldinum í Mendocino, tann størsti í Kalifornia nakrantíð (1.200 ferkilometrar).
Fólk í Kalifornia eru annars von við skógareldar, men í ár er nógvar ferðir verri, tí tað er so heitt og turt.
Hoyr stuttu samrøðuna við Meinhard Saint John í brotinum omanfyri.
Sí eisini


text:
1912
Innihaldsyvirlit
Hendingar[rætta | rætta wikitekst]
- 2. februar - Løgtingsval.
- 1. mars - Albert Berry verður fyrstur manna, at leypa úr flogfari við fallskýggja.
- 14. - 15. apríl. Titanic rakar ísfjall og søkkur í Atlantshavi. 1517 mans lata lív. Vrakið verður ikki funnið fyrr enn í 1986.
- 17. apríl - Carpathia kemur á havn í New York við 708 yvirlivarum frá Titanic.
- 30. apríl - Universal Studios, tá undir navninum Universal Film and Manufacturing Company, verður stovnað.
- 8. oktober - Fyrsta Balkankríggið byrjar.
- 14. oktober - Theodore Roosevelt verður útsettur fyri morðroynd.
- 30. desember - Fyrsta Balkankríggið endar.
ókend dagseting[rætta | rætta wikitekst]
- Grein 7 bannar undirvísing á føroyskum.
- Alaska verður landøki í USA. Arizona og New Mexico gerast ríki í USA.
List[rætta | rætta wikitekst]
Bókmentir[rætta | rætta wikitekst]
Sons and Lovers hjá D.H. Lawrence
Ítróttur[rætta | rætta wikitekst]
- Summar OL verður hildið í Stokkhólmi í Svøríki.


text:
Marin Eidesgaard
02.09.2015 - 18:20
Tíðindi > Samfelag & Politikkur > Landspolitikkur
- Tað er við virðing fyri valúrslitinum, at eg leggi frá mær sum løgmaður. Andstøðan vann, og samgongan tapti, og tí taki eg hesa avgerðina, sigur Kaj Leo Holm Johannesen við Kringvarp Føroya.
- So kann Aksel royna at skipa eina samgongu, og hann hevur fingið at vita, at Sambandsflokkurin er til reiðar at taka ábyrgd av landinum við Aksel sum løgmanni. Vit arbeiða fyri at sleppa upp í eitt nýtt landsstýri beint nú, sigur hann.
Kaj Leo Holm Johannesen ætlar ikki at leggja frá sær sum formaður í Sambandsflokkinum.
- Eg tæni flokkinum og verði sitandi sum formaður í Sambandsflokkinum, til feløgini halda, at onkur annar megnar starvið betur.
Í morgin verður formannsrunda, og tað verður allarhelst Aksel V. Johannesen, ið leiðir samgongusamráðingarnar frá í morgin.


text:
Vevlýsingar vaksa til eisini at umfata flexlýsingar
Nú er eisini møguligt at umsita Flexlýsingar inni á vevlysingar.fo
Í hesum sambandi verða størri dagføringar gjørdar í tað digitala infrakervið. Hesar dagføringar koma at hava við sær nakað av forstýringum í Vevlýsinginum komandi dagarnar (vika 42), ímeðan høvuðsdagføringarnar verða framdar.
Hvat er flexlýsingar?
Flexlýsing er mynd á 1000x500px. Myndin verður brúkt í ymiskum støddum, og skal tí kunna vísast niður í 300x150px. Møguleiki er at umsita vísingar fyri hvønn miðil sær.
Møgulig myndaformat: .jpg .png .gif
Hug at hoyra meir um Flexlýsingar? Skriva til okkum á lysingar@vev.fo ella ring 20 70 70


text:
Kolumbia
Kolumbia (República de Colombia) er eitt land í Suðuramerika. Landið hevði havt umleið 46,4 mió. íbúgvar í 2012. Høvuðsstaðurin er Bogotá og tað er eisini størsti býur í Kolumbia. Høvuðsmálið er spanskt. Kolumbia er 1.138.914 km² stórt og landið hevur mark í útnyrðing við Panama, í eystri við Venesuela, í landsynning og suðri við Brasil og í útsynning við Peru og Ekvador. Síðan 1819, tá ið Kolumbia gjørdist sjálvstøðugt ríki, hevur javnan verið borgarakríggj, og seinastu árini hevur verið blóðugt stríð ímillum drøggfelagsskapir, sum stríðast um vald. Vinstravíðgongda uppreistrarliðið FARC hevur barst móti kolumbisku stjórnini síðan 1964, og tað er harvið longsta vápnaða stríðið í Latínamerika. Einki annað land í heiminum dyrkar so nógv kokain sum Kolumbia. Stóru áirnar, t.d. Orinocoá og Amasoná, eru týdningarmiklar vøruflutningsleiðir.
Búskapur[rætta | rætta wikitekst]
Nógv veðurlagsbelti eru í Kolumbia, og tí ber til at hava ein ógvuliga fjølbroyttan landbúnað. Í mong ár var kaffi høvuðssútflutningsvøra landsins, og Kolumbia dyrkar, næst eftir Brasil, mesta kaffi í heiminum. Tá ið berini eru hentað, verða tey latin í stórar kassar og sett at turka í sólini. Av tí at kaffiprísurin alsamt er fallin á heimsmarknaðinum, hevur Kolumbia verið noytt at leggja dent á at dyrka aðra grøði til útflutnings, t.d. sukur, bananir, bummull og blómur. Oljuvinnan hevur fingið stóran týdning í búskapinum í Kolumbia, eftir tað at nógv olja varð funnin í ein landnyrðing úr Bogotá. Á oljureinsiverkum, sum tí í býnum Barrankuilla, verður ráoljan gjørd til brennievni til bilar og flogfør. Eisini er nikkul funnið og ovurstórar kolalindir, tær størstu í Latínamerika. USA, Týskland og Japan eru størstu handilsfelagar hjá Kolumbia.
Søga[rætta | rætta wikitekst]
Tá ið sponsku hertakararnir komu til Kolumbia í 1499, komu teir til eina siðmenning, sum átti ógvuliga nógv gull. Eisini hoyrdu teir um ein duldarfullan, horvnan bý, nevndur El Dorado, har so nógv ríkidømi var, at tað bar av øllum viti, men hann er ikki funnin enn. Spaniamenn bygdu m.a. lívliga havnabýin, Cartegna, í 16. øld. Haðan sigldu stóru sponsku galleónirnar til Evropa, fullfermdar av dýrgripum, sum vóru stolnir frá indiánunum. Gomlu býarmúrarnir og glæsiligu stórmanshúsini og kirkjurnar standa enn; eisini mongu hervirkini, sum spaniamenn bygdu at verja seg fyri sjórænarum og álopum úr grannalondunum. Lítla bygdin, San Augustin, tætt við fjøllini suðuri í landinum er gitin fyri sínar gomlu steinmyndir. Standmyndirnar eru minst 800 ára gamlar, men vit vita lítið um fólkið, ið høgdi tær. Summir serfrøðingar halda staðin hava verið halgimiðdepil, har bygdarfólkið jarðaði síni deyðu og setti høggmyndirnar á leiðini.
Mentan[rætta | rætta wikitekst]
Allir kolumbiar duga at dansa kumbia, enntá børnini. Dansurin hevur røtur aftur í afrikanska mentan, frá trælunum, ið vórðu førdir til Kolumbia úr Afrika í 19. øld, og í spanska og indiánska mentan. Mannfólkini eru í hvítum klæðum var trælabúnin. Konufólkaklæðini líkjast sponskum klæðum.


text:
- Tíðindi, mentan og ítróttur
Uppboðssølan av sild og makreli útsett
Talan er um afturlatnu uppboðssølurnar av rættindum at fiska norðhavssild og makrel.
Fiskimálaráiðið boðaði í mai frá, at afturlatnu uppboðssølurnar av rættindum at fiska 7.490 tons av norðhavssild og 10.901 tons av makreli skuldu vera 20. og 27. juni.
Tann avgerðin er nú broytt, so sølurnar vera 14. og 16. august í staðin.
Í boðunum sigur Høgni Hoydal, landsstýrismaður, at undanfarnu uppboðssølurnar hava víst, at áhugin hevur verið avmarkaður.
Næstu vikurnar verða umsóknirnar um menningarkvotur avgreiddar.
Tað kann hava fyrimunir fyri vinnuna og áhugan at vera við í uppboðssølunum, at tær eru avgreiddar, áðrenn sølan av langtíðarrættindum at veiða makrel og norðhavssild verða framdar.
Tí verður sølan av makreli flutt til 14. august, og boðini skulu vera inni á middegi sama dag. Sølan av makreli verður 16. august, og boðini skulu vera inni á middegi sama dag.
Eru boð latin inn, kunnu tey standa við, tá ið uppboðssølurnar verða avgreiddar í august. Boð kunnu takast aftur, og nýggj boð kunnu latast inn í staðin, stendur í tíðindaskrivinum frá Høgna Hoydal, landsstýrismanni.
Sí eisini


text:
Ægir vann í stórum stíli svimjikappingina “Ægir Open” seinasta vikuskiftið.
Ægir vann helvtina av øllum 40 kappingunum. Ægir vann 20 gull, Suðuroyar Svimjifelag vann 11 gull og Havnar Svimjifelag vann 9 gull.
Tíðirnar vóru ikki av teimum bestu, men hetta er fyrsta ordiliga kappingin eftir summarsteðgin, men tó slóu onkrir svimjarar úr Ægir stór persónlig met, einamest hjá teimum yngru svimjarnum, eitt nú Malan Jóhansdóttir í 200 metur firvald, har hon forbetraði seg heili 11 sekund og vann ógvuliga sikkurt, hon kom inn við tíðini 2:36.86, gamla tíðin var 2:45.04 og var hon heili 38 sekund frammanfyri nummar tvey, sum gjørdist Signa Vár Dávadóttir frá Havnar Svimjifelag við tíðini 3:14.84.
Ein onnur, sum bert er 13 ára gomul og sum forbetraði seg nógv tær kappinginar hon svam, varð Jonna Joensen úr Ægir, í 1500 metur frí forbetraði hon seg við heili 1 min. og 19 sekund. Hon kom inn við tíðini 19:49.76 og gamla tíðin hjá henni var 21:08.37, sera flott.
Martin V. Sivertsen hevði sett seg fyri at svimja allar kappingarnar, nevnliga 20 kappingar í tveir dagar. Hann megnaði tað og eisini kláraði hann at vinna heili 4 kappingar, 100 ryggsvimjing, 200 firvald, 200 blandað og 800 frísvimjing, har hann eisini setti stórt persónligt met, hann kom inn við tíðini 9:05.12, gamla tíðin hjá Martin var 9:19.80, so ein forbetring uppá heili 14 sekund.
Rókur Trygvasson vann tvær kappingina, tað var í 200 bringa og 100 frísvimjing og har setti hann eisini persónligt met, hann kom inn við tíðini 52.13, gamla tíðin hjá honum var 52.56.
Besti svimjarin í Ægir gjørdist Signhild Joensen við 9 gull, beint í hølunum á henni kom Rebekka Trygvadóttir sum vann 7 gull. Fyri Suðuroyar Svimjifelag gjørdist Róland Toftum bestir við 9 gull og fyri Havnar Svimjifelag gjørdist Vár Erlingsdótti Eidesgaard best við 5 gull.
Tann mest spennandi kappingin var í 50 metur bringu, har Rebekka Trygvadóttir, sum er 14 ára gomul, vann við 0.02 sekundum á Ásbjørn Hjelm, sum er 19 ára gomul og sum svimur við Reysta.
Ægir fekk eisini heili seks nálir. Tríggjar talentnálir, 2 bronsu og eina bronsu við stjørnu. Tað er heldur ikki á hvørjum degi, at ein svimjari fær talentnál leygardag og bronsunál sunnudag, tað megnaði Jónas á Bergi, sera flott Jónas.
Samanumtikið ein stórur sigur til Ægir. Takka verður okkara góða venjara Jaime Arro, sum eigur sín stóra lut í góðu úrslitnum, stórt tillukku Ægir.
Ægir er júst nú ígongd við at skaffa sær nýggjar sponsorar og hava fyritøkur ella einstakligar hug at gera sponsoravtalur við Ægir, so eru tit vælkomin at kontakta Rannvu Sigfríðsdóttir, sum er forkvinnan í Ægir.
SáH


text:
Kjak hevur stungið seg upp um hondbóltsspælarar, sum ikki hava føroysk ættarbond, skulu kunna spæla á føroyskum landsliði, nú málverjin hjá Neistanum, Nicholas Satchwell, er úttikin til bruttohópin hjá A-landsliðnum.
Evni: Fríkast
HM-gularótin gevur eyka motivatión
Tað sigur Marianna Geirsdóttir Eystberg, ið er ein av leikarunum á U20-landsliðnum, sum um vikuskiftið hittir Slovenia og Turkalandi. Vinnarin av hesum bólkaspælinum vinnur sær nevnliga beinleiðis pláss í HM-endaspælinum.
Mett verður um Faxe Kondi finalurnar
Stóru finaludagarnir í hondbólti eru um vikuskiftið. Í Fríkasti hesaferð metir Geir Wardum um finalurnar hjá kvinnum og monnum.
Fríkast: 50 dopingroyndir um árið
Í desember fór Anti Doping Føroyar undir egið eftirlit av føroyskum ítróttafólki.
Fríkast við Sonni Larsen
Gestur í Fríkasti hesaferð er venjarin hjá A-landsliðnum við monnum, Sonni Larsen.
Fyrsta hondbóltsvarpið
HSF er farið undir eitt hondbóltsvarp, ið hevur fingið heitið Fríkast.


text:
Innleiðsludagur fyri nýggj lesandi á Setrinum
Fríggjadagin 31. august 2012 verður skipað fyri Innleiðsludegi fyri tey nýggju lesandi á Setrinum.
Hetta verður á fabrikkini hjá Östrøm frá kl. 9 til kl. 17. Á hesi samkomu hittast øll nýggj lesandi, har høvi verður at heilsa upp á hvønn annan í einum avbjóðandi og hugnaligum umhvørvi.
Skráin fyri dagin er hendan:
- Kl. 9.00 - 12.00 PetroUniversity kapping
- Kl. 12.00 - 12.30 Miðmáli
- Kl. 12.30 - 15.00 PetroUniversity kappingin heldur fram
- Kl. 15.00 Steðgur við ábiti
- Kl. 15.30 Rektarin býður vælkomin á Setrið
- Kl. 15.40 Kunning um Altjóða Skrivstovuna
- Kl. 15.50 Kunning um MFS, Føroyadeild
- Kl. 16.00 Øðrvísi kunning (skemt við Jákup Veyhe)
- Kl. 16.15 Finnur Koba syngur og spælir
Innleiðsludagurin byrjar við einari PetroUniversity kapping, sum FOÍB og Simprentis skipa fyri við stuðuli frá Statoil. Luttakarnir verða býttir í bólkar, og hvør bólkur er eitt oljufelag, sum leitar eftir olju og gassi í lærisimuleringini OilSim. Vinningur er til besta bólkin.
Endamálið er at tey lesandi koma at kenna hvønn annan betur, umframt at tey fáa innlit í eitt øðrvísi læringsamboð og innlit í oljuleiting nú Statoil saman við øðrum borar áttanda leitibrunnin í føroyskum øki.
Fyri at luttaka í PetroUniversity er neyðugt at hava farteldu við. Kanna, um hon riggar til OilSim við at fara inn á http://check.oilsim.com. Setrið hevur bert eitt avmarkað tal av farteldum tøkar til tiltakið, lesandi verða tí vinaliga biðin um at boða frá um tey taka farteldu við.
Skráset teg til innleiðsludagin innan 28. august á:
http://www.surveymonkey.com/s/innleidsludagur2012
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Á einari av mínum mongu meira og minni tilvildarligu/tíðarspillandi reikanum á alnótini, rakaði eg við Támsins Likam á youtube og hugsaði við mær sjálvari: Támsins Likam, hvat er tað nú tað er? Og so gekk upp fyri mær, at tað jú er hetta “Thomsens eitt ella annað”, sum øll tosa um og sum nýliga var framført í Sjónleikarhúsinum við pomp og prakt (- hví í allari víðu verð var eg ikki har?). Útgávan er til taks á youtube og eg havi lurtað eftir henni í allan morgun, hevði nokk so hart frá, so at bæði kettur og børn tóku at rýma, tá framúrskarandi sangarin transformeraði seg til eitt grólandi ómenni.
Támsins Likam er partur av eini trilogi hjá Hamferð, sum harumframt telur útgávurnar Vilst er síðsta fet (2010) og Evst (2013) - frásagnarliga gongur triologiin kronologiskt aftureftir soleiðis, at Támsins Likam er fyrsti partur, Vilst er síðsta fet er endin.
Talan er um eina sjáldsama væl samanhangandi útgávu; frásøgn, sangur, tónleikur, instrumentering, kompositión, ljóð og huglag mynda eitt heildarverk – hetta er í sær sjálvum vælsignað at uppliva í hesum tíðum, har tørvurin á uppmerksemi eftir øllum at døma er størri enn tørvurin at lata heilskapað verk úr hondum – hesin tørvur er í øllum førum so mikið stórur, at stakløg í heilum verða tveitt út í poppvørp beint sum tey eru klár - helst áðrenn.
Frásøgnin í Támsins Likami er bølamyrk, tó neyvan órealistisk tíverri. Eg síggi fyri mær ymiskar ófatiliga óhugnaligar, kolasvartar yvirskriftir í Ekstrablaðnum um ræðuligar lagnir og menniskjansligar sólarmyrkingar. Sangirnir eru episkir, frásagnarligir, men so mikið lyriskir, at frásøgnin gerst fleirtýðug - tó hómast ein søgugongd. Har Evst snúi seg um leitanina hjá einum manni eftir soninum, sum hvarv í ódnarveðri í fjøllunum, er Támsins Likam ein grundan yvir sorgarleikin í lívinum hjá hesum manni og konu hansara. Tey syrgja sáran. men av tí, at maðurin verður innibyrgdur í síni sorg, kennir konan seg einsamalla og byrjar at ganga túrar í einsemi. Her møtir hon einum manni í myrkum klæðum, sum hon fær tosað við, alt meðan frástøðan til hennara egna mann alsamt økist. Hetta er søgan um eina persónliga tragediu og um hvussu myrkrið fær fastatøkur á menniskjanum.
Esmar Joensen greiðir frá, tá eg spyrji hann, at Jón Aldará skrivar tekstirnar, meðan Theodor Kapnas er høvuðssangskrivari hjá bólkinum, hann skrivar also løgini og síðani arbeiða allir limirnir saman um staklutirnar í samráð við Theodor Kapnas. Í eini samrøðu í Degi og Viku herfyri greiddi Theodor frá, at ein partur av íblástrinum kemur frá klassiskum tónleiki. Hann bregður ikki úr ætt, faðirin var tann dugnaligi og týdningarmikli bratsjisturin, Nikolaous Kapnas (móðirin er fræga mentakonan, Hedvig Westerlund Kapnas). Ein partur av íblástrinum er klassiskur, men Hamferð er eisini gróðursettur av gamlari føroyskari mentan, av kvæðamáli og gomlum søgnum.
Eg eri so mikið heppin, at eg kenni fleiri av limunum í Hamferð, havi eitt nú verið lærari hjá onkrum teirra, t.d. var eg myndlistalærari hjá Esmar Joensen og tað var ein fragd, tí hann er eitt sjáldsama fitt og gløgt menniskja. Tað er ikki altíð, at lærarar kenna sínar næmingar, tað vil so vera, at summi sita fastari í læraraminninum eins og ein uppliving eg hevði fyri fleiri árum síðani. Tað var gráur morgun í Steinatúni, mótvindur av ymsum ættum og regn í støðum og hasin keðiligi varhugin av troystarloysi og vantandi civilisatión (hví býr mann her og hví er tað so myrkt?). Eg var altso ikki í serliga góðum lag tann morgunin, men bleiv tað av hugfarsligu sjónini í busskýlinum av einum næmingi, einum langlimaðum ungum manni í cowboyjakka við einum múrsteini av eini bók í hondini. Tað var ein sonn aura av nærlagni og áhuga um unga mannin í busskýlinum. Tað var John Áki Egholm, eg haldi ikki hann sá meg, tí hann var fullkomiliga hugsavnaður um sína Swedish Death Metal bók. Tað, sum eg royni at koma fram til við hesum løgu ættartilsipingunum og lærara-endurminningum er bara ein roynd at staðfesta, at har er vitan og intelligensur í Hamferð-verkætlanini og hetta bæði hoyrist og merkist.
Samlaða úrslitið er so mikið framúrskarandi gott, at Hamferð onkursvegna transcenderar sína egnu sjangru. At bæði vaksin fólk, gudilig, gamlir hippiarar og onnur ung og eldri hampafólk yvirhøvur finna uppá at leita sær til konsert hjá einum doom metalbólki, er ikki bara dømi um, at vit eru mentanarliga meira opin, frí og fjølbroytt í dag enn vit plagdu at vera. Tað er eisini eitt dømi um, at listarlig dygd floytar á sjangrudefinitiónir. Eg havi nú lurtað eftir útgávuni nakrar ferðir og dugi ikki at seta fingurin á nakað, jú kanska er myndin á fløguhúsanum ikki eins sannførandi og restin.
Ljóðið á útgávuni er sera dynamiskt og fylgir tónleikinum, sum alla tíðina skiftir frá tí stilla og inniliga vakra til nakað meira aggressivt og óhugnaligt. Dómadagstónleikur er sjálvandi tungur og seigur við drúgvum løgum, men hetta er allíkavæl ikki nøkur tung útgáva av tí, at ljóðmyndin er so fjølbroytt og dynamisk sum hon er. Summa staðni sera einføld við fáum klingandi gittaratónum og sangrøddini, sum greiðir frá, aðrastaðni stórbær við fullum orkestri, fleiri gittarum, kóri osfr. Her er patos í stríðum streymum ordiliga lekkurt teatralskt sum í eini opera ella eini rockopera og røddin hjá Jón Aldará er eisini eitt sindur operakend, stórsligin, hann syngur sjáldsama væl og megnar bæði upp í hægstu hæddir og niður djúpastu grólandi gjáir.
Tað er yvirhøvur ikki løgið, at útgávan Támsins Likam í óvanligan mun hevur verið undirdíkt í rósum og fagnandi ummælum, síðani hon kom í januar í ár, tí hetta er ein óvanliga væl eydnað útgáva. Men nú eg havi skimmað ummælini, er allíkavæl okkurt, ið undrar meg. Póllendingar, hálendingar, amerikanarar, týskarar og øll møgulig onnur fólk í øllum heiminum ummæla og viðmerkja hvussu framúrskarandi hesin tónleikur er og eingin av teimum tykist hava nakrar trupulleikar av, at málið á útgávuni er føroyskt.
Stuttligt og merkiliga serstakt er tað at lesa ummæli av føroyskari list uttan at landið, náttúran og málið verða nýtt sum tulkingarlag ella sum undirlag hjá øllum møguligum fordómum. Alt ov ofta uppliva vit hetta í útlendskum metingum av føroyskari list. Í bunkanum av rósandi ummælum av Támsins Likam er eitt einstakt, nokk so negativt undantak av einum ummæli (heavymetal.dk), sum er merkt av fordómum bæði mótvegis Føroyum og mótvegis doom-tónleiki sum heild: “Det er ganske passende, at der kommer et doom-band ud af Nordatlanten, for det er svært at forestille sig et mere ensomt og vildt sted end en samling øer midt i ingenting... hvis du skal spille noget, der er så langsomt og depressivt, skal du kunne andet end at klæde dig pænt og synge på et sprog, som rundt regnet 50.000 mennesker forstår...”. – Men tað gera Hamferð og allur heimurin skilir teir og vil hoyra meir. Hamferð á fíggjarlógina!
Jón Aldará - Sangur
Theodor Kapnas - Guitarar
John Áki Egholm - Guitarar
Ísak Petersen - Bass
Remi Kofoed Johannesen – Trummur
Esmar Joensen - Ljómborð


text:
Ymsir gestir vóru til dyst á Tórsvølli í kvøld til landsdyst, og sóu Føroyar tapa 3-0 móti Aserbadjan.
Nógv umstríddi fyrrverandi forsetin í Katalonia, Carles Puigdemont, var millum annað til dystin, og nakað har frá sat íslendski forsetin Guðni Th. Jóhannesson.
Puigdemont luttekur á ráðstevnu um tjóðskaparligan sjálvsavgerðarrætt, sum Tjóðveldi skipar fyri, og sum verður í Norðurlandahúsinum í morgin.
Íslendski forsetin hevði fyrilestur í Kongshøll í Sjóvinnuhúsinum seinnapartin.
Guðni Th. Jóhannesson, íslendskur forseti og Christian Andresen, FSF forseti (Mynd: Sverri Egholm)


text:
- Hetta rúmið er heilt specielt. Eg havi ikki verið við til at byggja nakað líknandi fyrr.
Soleiðis sigur danski arkitekturin, Bjarke Ingels, leiðari fyri risastóru altjóða arkitektfyritøkuna BIG, sum í dag takkaði fyri seg í sambandi við at stásiligi rundi bygningur hansara í Marknagili varð latin skúlanum, sum skal húsast í sermerkta bygninginum í framtíðini.
- Eg havi verið við til at byggja nógvar rættiliga speciellar bygningar, onkur eisini meira speciellur enn hesin, men henda uppgávan hevur verið serliga spennandi, sigur Bjarke Ingels í samrøðu við dimma.fo.
Tað er serliga hetta við, at inngongdin til bygningin er í fjórðu hædd av seks, sum, sambært Ingels, ger bygningin so serligan. Hetta at tú kemur inn í ein bygning og kanst hyggja niður í hann – og upp.
- Íðan, tað at byggja í brekku ella brattlendi er kanska óvanligt hjá tær?, spyrja vit.
Bjarke Ingels hugsar seg um.
- Nei, nú tú sigur tað, so havi eg nokk ikki verið við til at byggja á grund við hæddarmuni. Vit arbeiða dagliga kring heimin við bygningum, har vit byggja í hæddum og ymsum niveau’um, men teir bygningarnir verða flestallir bygdir á eitt slætt jarðarstykki, sigur Bjarke Ingels.
Í røðu síni greiddi hann frá, at tey byrjaðu við felagsrúminum, tá tey fyri 11 árum síðani teknaðu tær fyrstu strikurnar til uppskotið, ið seinni skuldi seg at vera vinnarauppskotið til nýggja skúlabygningin.
- Uppgávan var at savna tríggjar skúlar í einum, og okkara fyrsta uppgáva var at tekna rúmið, sum skuldi standa fyri hesi samansjóving. Tað er rúmið vit standa í í dag, segði Bjarke Ingels.
(Mynd: Sverri Egholm)
Síðan varð farið víðari við skúlanum. Ein skal ímynda sær, at tað eru fleiri skúlar í einari lon, sum eru buktaðir rundan um hetta felagsrúmið eins og eitt turriklæði verður vundið um hálsin, greiddi Bjarke Ingels frá.
Hann dylir ikki fyri, at hann er rættiliga væl nøgdur við úrslitið nú skulin er liðugur – ella nærum liðugur. Arkitekturin heldur eisini, at tað var eitt fantastiskt upplivilsi at uppliva rúmið í dag fult av fólki og tónleiki.
- Tað er nógv, sum er specielt við hesum bygninginum. Tú sært ongar gipsplátur her. Gólvið tú stendur á er betongið, sum varð stoypt á staðnum. Sama er við veggunum, trappunum og súlunum.
- Og so er tað hetta runda alrúmið, sum er ein trappa við terassum niðaneftir, tað er ein roynd at fáa tað tórshavnska landslagið at halda fram inni í bygninginum.
Spurningurin er so, um tað eru aðrar detaljur í bygninginum, sum Bjarke Ingels er serliga stoltur av. Og so skundar hann sær út í miðjuna av rúminum fyri at síggja litspælið í glasrútunum inn í skúlastovurnar og víðari út hinumegin.
- Hygga litspælið og hygg hvussu ljósið speglast í loftunum tá tú hyggur uppeftir og í gólvunum, tá tú hyggur niðureftir.
Og so skundar arkitekturin sær yvir til útveggin úr glasi, sum vendir oman móti býnum.
- Hygg upp. Í løtuni er útbygningurin stuðlaður av einum stillasi. Men tá stuðulin verður tikin undan, er talan um ein heilan stóran bygning, sum hongur í leysum lofti. Hetta er rættiliga óvanligt, sigur Bjarke Ingels.
(Mynd: Sverri Egholm)


text:
Orð: Herbert H. Booth
Lag: Ralph E. Hudson
Týtt: Victor Danielsen
1. Tá mín sál var í neyð
og var andliga deyð,
tá langt burtur frá Gudi eg stóð,
tá eitt ljós skein so bjart
inn í myrkrið so svart,
og eg hoyrdi eitt gleðiligt ljóð.
Niðurlag: Við mín kross, við mín kross
finnur sál tín eitt pláss,
har hon leggja kann byrðina av;
har er friður hjá tær,
har eg straffina bar
og mítt lív fyri syndarar gav!
2. Eg í blindleika gekk,
meðan dómurin hekk
yvir mær, inntil ljósið upp rann;
men ein dagur kom, tá
eg fekk Jesus at sjá,
og í kærleika talaði hann.
3. Nú er endað mítt stríð,
og tann neyð, eg var í,
allar ævir til gleði er vend;
eg lívssólina sá
og ei óttast kann tá,
nú tey friðarboð eru mær send.


text:
Kennandi tessvegna ræðslu Harrans, yvirtala vit menn;
( II. Cor. 5:11a FKJ )
Syndararnir í Zion eru ræddir; óttafullsemi hevur tikið hyklararnar á bóli. Hvør okkara millum skal búgva hjá tí upptærandi eldinum? hvør okkara millum skal búgva hjá ævigtvarandi brenningum?
( Esaiah 33:14 FKJ )
Zion = kingadømi Guðs (her: á jørð)
Syndararnir og hyklararnir í Zion = Falskir brøður, sum í veruleikanum ongantíð vóru frelstir; sita í meinigheitunum, men fara har, sum ævigtvarandi brenningar eru = í heltivi.
Hví?
Tí tey vóru ongantíð veruliga av sonnum frelst. Hoyrdu ongantíð tað sanna evangeliið, men eina av endatíðarinnar mongu (vesturlendsku) “bless me, keep me happy” eftirlíkingum.
Øðrvísi er í Kina:


text:
Innsent
21.03.2018 - 10:31
Konfirmatión verður í Vesturkirkjuni 25. mars kl. 11 við Derhardi Jógvanssyni.
Ranja Egilstoft á Dunga. Dagurin hildin í kantinuni á Handilsskúlanum í Marknagili frá klokkan 16.
Anna Marita á Rógvi, undir Glaðsheyggi 6. Dagurin verður hildin í kantinuni í Studentaskúlanum í Hoydølum frá klokkan 16.
Eyð Lín Patursson á Rógvu, við Myllutjørn 33, Hoyvík.
Pætur Ákason, Svanga 34. Dagurin hildin frá klokkan 16.
Janus Ludvig Árting, Dalagøta 12. Dagurin hildin í Tilhaldinum,Tórsgøta 21frá klokkan 16.
Teitur Kárason Berg, á Fløtti 3. Dagurin hildin á Skúlanum á Trøðni frá klokkan 15.
Ada Jógvansdóttir Bisp, Reyðagøta 11. Dagurin verur hildin í AB húsinum frá klokkan 17.
Annfríð Christiansdóttir, Brúnagøta 2. Dagurin hildin frá klokkan 17.
Bergur Davidsen, FríðrikPetersens gøta 5. Dagurin verður hildin í Sjónleikarhúsinum, Niels Finsensgøta 34, inngongd omanfyri, frá klokkan 14.30.
Tórdis Lovisa Huus Erlingsdóttir, Spógvavegur 7.
Marjun Garðsá, undir Gráasteini 11b. Dagurin hildin frá klokkan 16.
Hjalti Skoubo Godtfred, Folageði 3. Dagurin hildin: á Formula,Óðinshædd 2frá klokkan 15.
Emma Hammer, undir Gráasteini 24a. Dagurin hildin í Grønlandshúsinum frá klokkan 18.
Súsanna Lindberg Hansen, Mikkjalstrøð 3. Dagurin hildin í forskúlanum í Sankta Frans skúla,Villumsgøta 13frá klokkan 16.
Iðunn Janusardóttir Horn, Kongsgil 1. Dagurin hildin á Føroya Fólkaháskúla frá klokkan 16.30.
Victoria Ottarsdóttir í Funningsstovu, Marknalíð 13. Dagurin hildin frá klokkan 15.
Rakul Berg í Soylu, Skemmingsgøta 17, Norðasta Horn. Dagurin hildin frá klokkan 17.
Petur Ziska Jacobsen, Berjabrekka 61/Vesturgøta24. Dagurin hildin í hølunum hjá Havnar Handverkarafelag, Stoffalág 60frá klokkan 16.
Katrina Dahl Jakobsen, Marktegelvägen 41, Oxie, Svøríki. Dagurin hildin á Skúlanum á Trøðni frá klokkan 15.
Eyðun Jespersen, Heiðavegur 12.
Sára Bárðardóttir Jespersen, Grønlandsvegur 26.
Ari Hammer Joensen, Hetlandsvegur 7. Dagurin hildin:Hetlandsvegur 9frá klokkan 17.
Kristian Eli Antonius Joensen, Berjabrekka 129. Dagurin hildin: Johansgøtu 3, Signabø frá klokkan 17.
Mikkjal Joensen, Heygsgerði 8. Dagurin hildin frá klokkan 18.
Ria Bech Joensen, handan Á 10. Dagurin hildin frá klokkan 17.
Sólrun Johannesen, Skemmingsgøta 24, Norðasta Horn. Dagurin hildin frá klokkan 15.
Mira Winther Klit, Stóragerði 24. Dagurin verður hildin í felagshúsinum í Stóragerði (yvirav nr. 16-18) frá klokkan 15.
Bryndis Kristjánsdóttir, Ovara Tvørgøta 5. Dagurin hildin frá klokkan 16.
Heri Lava Láadal, Norðurrás 6.
Jákup Kvilt Lindberg, Niels Finsensgøta 33. Dagurin hildin í forskúlanum í Sankta Frans skúla,Villumsgøta 13frá klokkan 16.
Birita Birgisdóttir Lützen, undir Gráasteini 50.
Jógvan Gøthe Magnusson, Noregsvegur 5.
Josefina Marjun Meinhardsdóttir, Traðabrekka 4. Dagurin hildin frá klokkan 16.
Brynhild Sjúrðardóttir Meitil, Fjalsgøta 42/J. C. Svabosgøta 39. Dagurin hildin í Hornahúsinum, J. C. Svabosgøta 37, frá kl. 15.
Magnus Ívar Patursson, Tróndargøta 29. Dagurin hildin:Heiðaskákið 9frá klokkan 17.
Jónas Poulsen, Láarvegur 11. Dagurin hildin:Doktara Jakobsens Gøta 16frá klokkan 17.
Steffan Ripley, Blankagøta 9. Dagurin verður hildin frá klokkan 15.
Liam Ulrik Piculell Saxov, Danmark. Róðrarneystið á Argjum.
Fríði Sigmundsson, Hoyvíksvegur 10. Dagurin hildin í Dansifrøði frá klokkan 14.
Anna Sigrunadóttir, Heygsgerði 2. Dagurin verður hildin frá klokkan 17.
Sára Sigrunardóttir, Heygsgerði 2. Dagurin verður hildin frá klokkan 17.
Sára Skaalum, Kráargøta 9, Argir. Dagurin hildin frá klokkan 17.
Christian Helgi Thorfinnsson, Onnugøta 15, Hoyvík. Dagurin hildin frá klokkan 15.
Silja Vang Toftegaard, Velbastaðvegur 3. Dagurin hildin frá klokkan 17.


text:
Tú ert altíð vælkomin at senda okkum ein fyrispurning, sum vit svara í seinasta lagi dagin eftir, at vit hava móttikið hann.
Um tað av onkrari orsøk ikki ber til at geva eitt nøktandi svar uppá fyrispurningin innan ásettu tíðina, fært tú boð um hví so er.
Vinarliga sig okkum so nógv um uppgávuna sum møguligt, so vit kunnu geva tær so neyvt svar ella prís sum gjørligt. Brúka teigin “viðmerkingar”, um tú ivast í hvussu uppgávan skal lýsast.
Tað hevur týdning, at allir teigar um samband við teg sum avsendara verða fyltir út.
Tú ert vælkomin at senda okkum eina áheitan um at ringja til tín.
Vælkomin á Føroyaprent


text:
- Tíðindi, mentan og ítróttur
Føroysku liðini taptu
Í Gundadali tók B36 ímóti turkiska stórfelagnum Besiktas. Úrslitið gjørdist tvey null til Besiktas, sum eisini var støðan í hálvleikinum.
Málini hjá Besiktas komu í áttanda og í seks og tjúgunda minutti.
Tað sást serliga í fyrra hálvleiki, at Besiktas var ein stórur biti hjá B36, men sum dysturin leið kom B36 meir við í dystin og kundi, um hepni var við teimum, komið á máltalvuna.
Víkingur spældi eisini í Europa League í gjár.
Víkingur var á vitjan í Georgia hjá Torpedi Kutaisi. Úrslitið gjørdist 3-0 til Torpedo Kutaisi.
Hetta var fyrri dystur av tveimum, ið skulu spælast í hesum undanumfarinum í Europa League. Komandi hósadag, 2. august, spælir Víkingur heimadyst ímóti Torpedo Kutaisi, og B36 skal til Turkalands at spæla móti Besiktas.
Sí eisini


text:
Annika Kunoy Im 14.04.2018 (23:00)
Angist er bæði umfatandi og vanligt
Hóast angist er ein tann mest vanliga sálarliga líðingin, sum fólk leita sær hjálp fyri, so kann tað vera torført at skilja fólk, ið stríðast við angist, tí angistin vísir seg á ymiskan hátt. Tað eru tó fleiri úrslitagóðir viðgerðarhættir, ið kunnu hjálpa teimum, ið stríðast við angist.
– Angist minnir uttan iva um tað, sum fyrr varð kallað ringir nervar, og angist er ein tann vanligasta sálarliga líðingin, ið fólk fara til sálarfrøðing fyri. Angist kann festa seg á ymiskan hátt. Hjá summum er tað sosialur angist, har tað at vera saman við fólki, ein ikki kennir ella saman nógvum fólki kann gera, at ein fer upp at koyra, sigur Gurið Simonsen, sálarfrøðingur.
– Hjá øðrum kunnu tað vera tað ymiskar ræðslur, sum elva til angist. Hetta kann vera høgar hæddir, eiturkoppar ella at flúgva. Onnur merkja ikki, at tað er nakað serligt, sum ger, at tey kenna seg so, men tað er bara alt ella einki, sum tey kunnu seta fingurin á. Tað kann eisini vera ein samanseting av øllum hesum møguleikunum, sigur hon.
– Kropsliga kann tað kennast sum onkur stendur á bringuni, tað ørar kanska fyri einum,tað er ringt at anda, hevur summarfuglar í búkinum, spentar vøddar, høvuð pínu, hjartabankan, ringt at savna seg um nakað, tað surrar í kroppinum ella ein kennur órógv. At hava angist krevur nógva orku, og tí kann ein kenna seg troyttan og hava lítlan hug til nakað. Tey, ið hava angist, kunnu eisini verða lætt kløkk, merkja at tey ristast á hondunum og eru kanska altíð eitt sindur ‘heit um høvdið’, greiðir hon frá.
Kensluliga er ein møguliga stúrin uttan at vita heilt um hvat. Fólk við angist merkja ofta, at tankarnir súsa runt í høvdinum, og heilin kann við hvørt velja at stúra um okkurt heilt týdningarleyst. Hetta kann lættliga elva til svøvntrupulleikar. Tað eru ofta tankar, sum byrja við ‘hvat nú um hetta ella hatta’, sigur hon framhaldandi.
Tað kunnu sum við flestu sálarligum tilbrigdum vera eitt ótal av grundum til, at ein fær angist, og ein annar sleppur undan. Tað kann liggja til familjuna og kann byrja sum barn. Men gerst angist ein stórur trupulleiki, so er ofta ein onnur orsøk til tess. Til dømis kann ein hava verið strongdur ella havt eitthvørt at stúra um í longri tíð. Men summi hava tó lyndi til at stúra, og tað gerst verri við aldrinum, tí lívið verður meira avbjóðandi, sigur Gurið Simonsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingun Schiller 05.11.2017 (22:15)
Óli tók metið hjá Pál
Óli Mortensen var stóri sigursharrin í FM í svimjing á stuttgeil, sum hevur verið í Gundadali um vikuskiftið.
Óli vann 16 gullheiðursmerki og tvey silvursheiðursmerki, og tað er met. Pál Joensen átti gamla metið við 15 gullheiðursmerkjum í einari FM kapping.
Trý av gullheiðursmerkinum hjá Óla Mortensen vórðu vunnin í liðsvimjingini, har Havnar Svimjifelag vann allar tríggjar liðsvimjingarnar hjá monnum.
Óli vann allar kappingarnar, hann luttók í, uttan 400 metra blandað og 50 m frí, har hann tapti ávíkavist móti Alva Hjelm úr Ægi og Rólant Toftum úr Susvim.
Óli Mortensen luttók ikki í bringusvimjing, har er Rólant Toftum bestur. Hann vann alla bringusvimjingina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Zeitgeist & Alternativ viðgerð
Nú havi eg nóg ofta hoyrt vælmeinandi fólk referera til Zeitgeist filmarnir, og tað er ómetaliga irriterandi.
”Zeitgeist the movie” er td. etandi fullur í feilum, og tað mesta av filminum passar simpelten ikki.
Tað er so lætt sum, at leita á google eftir ”zeitgeist debunk” ella okkurt líknandi. Tað er ikki ringt at eftirkanna sovornar absurdar pástandir sum td. teir í Zeitgeist filminum. Eg kundi skriva eina gjølla gjøgnumgongd av tí… men tað tími eg barasta ikki!
In other news – Politiken skrivaði tann sekstanda, at ein kanning frá ”Videns- og Forskningscenter for Alternativ Behandling” vísti at triðja hvørt sjúkrahús í Danmark brúkar alternativa viðgerð, 97% av tí er akupunktur. Eisini vísti kanningin at áttinda hvørt sjúkrahús granskar beint í alternativari viðgerð, and that makes me a sad panda. (www.bit.ly/alternativb)
Tólvti februar var Darwindagur. Ateistisk Selskab í Danmark markeraði dagin við sergjørdari øl sum kallaðist “OriginAle” og fyrilestrar í Aarhus og Keypmannahavn.
Tillukku við føðingardegnum Charlie!


text:
Nýggja TB Húsið latið upp
TB | 18/05/13
Endiliga upprann dagurin har vit kunnu siga, at nú er fótbóltsumhvørvið við Stórá endaligt liðugt, tí húsið varð í kvøld latið upp. Nógv fólk var komið saman í samband við, at Tvøroyrar Bóltfelag hevði boðið inn til eina løtu har almenningurin fekk høvið at síggja umstøðurnar, sum Tvøroyrar Bóltfelag nú hevur fingið.
Ongin slík løta uttan røður, í alt vóru fýra røðarar: Kristin Michelsen, Anita Vibergsdóttir bæði frá Tvøroyrar Býráð og síðani tvey umboð fyri TB, Charlotta Nielsen og André Dalfoss.
Røðan hjá Charlottu var samstundis eisini serlig í tí sambandi at hon avdúkaði tríggjar bóltatrampolinir, ein stór og tríggjar minni. Tann stóra er ein gáva frá NJM og Delta Seafood, meðan hinar tríggjar eru givnar av Suðuroyar Sparikassa og Tvøroyrar Klubba.
Óli Johannesen fekk heiðurin at sparka fyrsta bóltin á ta stóru bóltatrampolinina. Eftir hetta fingu tey ungu, sum vóru komin inn til Stórá møguleika at stuttleika sær við hesum saman við leikarunum frá Effohópinum – eftir øllum at døma stórhugnaðu børnini og tey ungu sær stórliga.
Nú fara hesar bóltatrampolinir at gerast ein partur av teknisku venjingina hjá teimum ungu í felagnum – hesar eru eisini fyrstu av sínum slag her í Føroyum. Enn eina ferð tekur TB stig til eina nýmenning og nýskapan innan føroyskum fótbólti. Vit vónað at hesar tríggjar bóltatrampolinir koma felagnum og ikki minst teimum ungu til góðar.
Eisini var boðið til okkurt leskiligt eftir røðurnar vóru hildnar.
Sum heild var onki at ivast í, fólk lótu sera væl at umstøðunum, sum TB nú hevur fingið. Vit her á heimasíðuni eru eisini rættuliga imponeraði yvir, hvussu væl okkara nýggja TB hús tekur seg út.
Myndir
Nakrar stemningsmyndir vóru tiknar inni við Stórá, tær kunnu síggjast á Facebook umvegis hesa leinkjuna.


text:
Okkurt løgið er við Mick. Gilbert hevur altíð vitað tað. Ikki bara tað, at fyrra kona Mick doyði undir løgnum umstøðum, ella at hann fær løgnar uppgávur – sum til dømis at sigla skip til Vesturindia. Okkurt annað er eisini løgið. Okkurt sum Gilbert ikki reiðiliga fær sett fingurin á.
Nú skuldu tey halda jól umborð á einum báti saman við familjuni hjá Linn á tí gomlu oynni St. Barth. Har hendir so nógv løgið, sum Mick tykist at hava við at gera! Gilbert og Linn royna at loysa gátuna um tey duldarfullu boðini, tey finna á oynni. Og hvør er í grundini Fríggjadagur?
Aftur


text:
Tíðindi
16. okt. 2018PLASTIK PLANURIN í Norðurlandahúsinum
10. okt. 2018Ein heimsborgari og býarmynd í Havn er farin
5. okt. 2018Javnaðartíðindi 2/18
1. okt. 2018Henrik Old fer úr embæti sínum sum landsstýrismaður
19. sep. 2018Hilbert sæti á tingi komandi vikurnar
24. aug. 2018Suðuroyar Norðara Javnaðarfelag fund við fakfeløgini
21. aug. 2018Minningarorð um Jacob Lindenskov
7. aug. 2018Javnaðarflokkurin skipar fyri politiskari plogging
2. aug. 2018Javnaðartíðindi 1/18
7. august 2015 I Skrivað hevur Tíðindaskriv
Jónleif Johannesen, uppstillaður fyri Javnaðarflokkin
Sandoyar Sýðslu Javnaðarfelag hevur einmælt heitt á Jónleif Johannesen, ættaður úr Dali, at stilla upp fyri Javnaðarflokkin. Á fundi í Skopun hóskvøldið játtaði Jónleif endaliga at stilla upp.
Jónleif Johannesen er 37 ára gamal og hevur stillað upp fyri Javnaðarflokkin einaferð áður. Tað var í 2008.
Jónleif Johannesen er fakfelagsmaður og hevur síðan 2008 sitið í nevndini hjá Føroya Lærarafelag. Síðstu fimm árini sum næstformaður. Jónleif Johannesen hevur stóran áhugað fyri skúlapolitikki. Umframt at sita í Lærarafelagnum hevur Jónleif síðstu 4 árini sitið í fólkaskúlaráðnum.
Jónleif gongur høgt uppí eitt samhaldsfest samferðslukervið í Føroyum, so vinnan og fólki í útjaðarinin ikki eru fyri vanbýti í mun til íbúgvarnar í miðstaðarøkinum.
Eitt nú hevur Jónleif áhaldandi tosað fyri tunli til Sandoynna og at skipa Landsverk á slíkan hátt at samferðslukervið áhaldandi kann dagførast og útbyggjast.
Jónleif Johannesen er eisini eitt kent andlit innan siðbundnu mentan okkara, har hann er formaður í Sláið Ring, Landsfelag føroyskum dansi at frama og er mentan føroyinga eitt av hansara hjartamálum.
Jónleif Johannesen býr í Klaksvik og starvast sum skúlaleiðari við skúlan á Fossánesi.
« aftur


text:
Vit arbeiða av og á við verkætlanum. Har børnini fáa møguleika fyri at fordjúpa seg í einum evni, sum hugtekur tey. Børnini læra mest við at takast við tað, sum hugtekur tey. Vit vaksnu kunna tilføra nýggja vitan og vit kunna eisini skapa umstøður, so børnini kunna læra av hvørjum øðrum. Vit síggja barnið, sum ein, sum vil og kann. Og sum hevur evnir og hug til at læra og mennast. Tá vit arbeiða í verkætlanum, leggja vit upp til, at bæði børn og vaksin aktivt taka lut.
Tær størru verkætlarnirnar royna vit, at dokumentera so væl, sum gjørligt. Eitt nú her á heimasíðuni.


text:
Fíggjarkreppan merkir úrslitið hjá Eik27-02-2009
Eik Banki hevur týðandi virksemi uttanlands, og neiliga altjóða rákið setur síni spor í ársroknskapin fyri 2008. Úrslitið er eitt hall á 314 mió. kr. Hinvegin eru inntøkurnar í Eik-samtakinum øktar, og grundleggjandi bankaraksturin vísir eitt avlop á 392 mió. kr. Eik-samtakið hevur gott gjaldføri, og solvensurin er 10,6 prosent
Tiltak um Realkreditt verður á Sandi 9. mars25-02-2009
Kunningarkvøldið um Realkredittlán til bústaðir verður mánakvøldið 9. mars kl. 20.00 á Eik deildini á Sandi. Øll eru vælkomin
Eik fær bronsu í kappingini Ársins Børsmeklari 200918-02-2009
Limirnir hjá Dansk Aktionærforening velja Eik í Danmark á triðja pláss í kappingini Ársins Børsmeklari 2009
Eykaaðalfundur16-02-2009
Leygardagin 28. februar verður eykaaðalfundur í Eik Banka. Á skránni eru m.a. broytingar í viðtøkunum. Allir partaeigarar hava rætt at møta á eykaaðalfundi og seinasta freist at tekna seg er 23. februar
Uppskot um broytingar í viðtøkum og valreglum fyri Eik07-02-2009
Á umboðsráðsfundi í Eik Banka í dag hava uppskot til viðtøkubroytingar verið til umrøðu


text:
Visti tú...
Útbakki
...at við útbakkanum kann tú hópa fleiri flytingar og avgreiða allar í einum.
Útland
...at tú hevur møguleika at gera flytingar til umheimin í netbankanum.
Flyting sama dag
...at tú hevur møguleika at gera ein flyting til ein annan peningastovn sama dag?
Netbanki sum app
...at við netbanka sum app hevur tú møguleika at fylgja við tínum fíggjarviðurskiftum har tú ert.
Hópflytingar
...at við netbankanum hevur tú møguleika at gera hópflytingar. Hetta kann hjálpa tær við at spara tíðuna hjá tær.
Gjaldskipan
...at í netbankanum kann tú sjálvur tilmeldað teg til gjaldskipanina við at nýta inngjaldskort. Tú hevur eisini møguleika at strika og broyta hesar avtalurnar.


text:
Felags reglur?
- Møtið í góðari tíð undan próvtøkuni (uppslag um dag, klokkutíðir og raðfylgju til munn-ligu próvtøkurnar verður hongt á uppslagstalvuna í gongini)og kunngjørt á stevnuni ”Próvtøkan 2014” í Firstclass. Høvuðsreglan er, at næmingar, sum møta ov seint, hava ikki rætt til at luttaka í próvtøkuni.
- Um næmingur er sjúkur, skal skúlin hava fráboðan beinanvegin, og næmingurin skal hav-a verið hjá lækna sama dag (fingið læknaváttan). Hevur skúlin ikki fingið fráboðan í seinasta lagi kl. 15 próvtøkudagin, verður næmingurin roknaður sum ikki møttur.
- Latið vera við at snýta (t.e.spyrja onnur, hjálpa øðrum næmingum ella brúka hjálpartil-far, sum ikki er loyvt). Tann, sum snýtir, verður burturvístur avskúlanum!
- Spyrjið læraran í góðari tíð undan próvtøkuni, hvat tit hava loyvi til at hava við av hjálp-artilfari til skrivliga próvtøku og til fyrireiking til munnliga próvtøku í einstøku læru-greinini. Minnist til at hava loyvt hjálpartilfar við tykkum (pensum, orðabøkur, lumma-roknarar o.a.).
- Næmingar mugu ikki læna lummaroknararfrá hvørjum øðrum undir eini skrivligari ella munnligari próvtøku.
- Tað er strangliga bannað at hava fartelefon við til fyrireiking ella í próvtøkuhølun-um! Hetta er bæði galdandi til munnliga og skrivliga próvtøku! Næmingur, sum ikki yvirheldur hesa áseting, kann verða lagdur undir at royna at snýta!
- Næmingur, sum er grundleggjandi ónøgdur við próvtalið, kann skrivliga lata skúlastjór-anum væl grundgivna og nágreiniligakæru. Til skrivligu próvtøkuna er kærufreistin 2 samdøgur eftir, at næmingurin hevur fingið próvtalið at vita. Til munnligu próvtøkuna er freistin 7 dagar.
Høvuðsreglur til munnliga próvtøku
- Munnliga próvtøkan er byrjað, tá næmingurin hevur tikið próvtøkuspurningin.
- Næmingarnir fáa próvtøkuspurningarnar við at velja ímillum seðlar. Bæði lærari og próv-dómari skulu vera hjástaddir, tá ið næmingurin velur ein spurning.
- Lærarin skal tryggja sær, at næmingurin hevur skilt spurningin, áðrenn næmingurin fertil fyrireiking.?Lærarin hevur ábyrgdina av at leggja tilfar fram til fyrireiking og undir próvtøkuni, sum skúlin skal syrgja fyri.
- Í fyrireikingartíðini hevur næmingur loyvi til atgera egnar uppskriftir (notat), sum hann kann styðja seg til(men ikki lesa upp úr)undir próvtøkuni saman við próvtøkuspurning-inum. Lærari og próvdómari hava rætt til at síggja uppskiftirnar.
- Lærarin leiðir samrøðuna við næmingin. Tó eigur næmingurin at leggja fyri. Próvdómari kann seta næminginum einstakar spurningar.
- Próvdømt verður beint eftir hvørja próvhoyring. Bæði lærari og próvdómari skulu vera hjástaddir, tá næmingurin fær próvtalið at vita.
Fiskivinnuskúlin 9. mai 2014
Kristinbjørg Høgnesen, stjóri


text:
Sindur “knortlut” byrjan hjá U21
ítróttur03-04-2018 - 17:03 - Jóanis Albert Nielsen
FaroeSoccer.com: U21 MENN – Nýggja kappingin U21, sum avloysir U18-kappingina, hevur nú lagt tey fyrstu trý umførini afturum av teimum tilsamans sjey í innleiðandi bólkaspælinum. Júst sum væntað, hevur alt ikki gingið, sum prestur prædikar.
Ein av høvuðsorsøkunum at broyta U18-kappingina til U21 var at lofta ungum leikarum, sum ofta komu í “ongamannaland” og hvurvu eftir, at teir ikki høvdu aldur til ungdómsfótbólt longur, men hinvegin heldur ikki ordiliga vóru klárir ella nóg sterkir og/ella nóg góðir til vaksnamannfótbólt . Vónin var nokk eisini, at fleiri lið fóru at luttaka í U21 enn í U18 av hesum sama.
Hetta var kanska eitt gott hugskot, men í summum førum kanska meira á pappírinum enn í praksis. Tí fleri lið er tað ikki vorðið til, og tað er (higartil) striltið at fáa avgreitt dystirnar. Dystirnir verða nú ikki avgreiddir mánakvøld, sum var vanligt í U18, men mestsum bara tá tað passar – og ofta passar tað ikki! So longu nú hava fleiri avlýsingar verið, dystir eru útsettir og framskundaðir, ofta í seinastu løtu, so ringt er at fylgja við!, les meira her.


text:
Um lítla Jens Paula, sum er nógv saman við ommu og abba sínum, tá ið hann ikki er í barnagarði. Hugtakandi søga um ein drong í tryggum umhvørvi, saman við fólki, sum eru góð við hann. Søgan er eisini um Likkulinu og Likkudemus, sum sjálvandi eru likkur, og sum sita tolnar á tekjuni uttan fyri húsini hjá ommu og abba lítla Jens Paula og bíða eftir mati, men søgan er meira enn tað, tí hesar likkurnar ferðast heilt til Spania og aftur og Jens Pauli og vinmaðurin Bjørn loysa bandið um beinið á einum skuri, og tá verður onkur illur.
Aftur


text:
Mítt løgna lív
Bókadeild Føroya Lærarafelags
- Síður: 48
- Útgávuár: 2008
- Upprunamál: sámiskt
- Innbinding: innbundin
- Rithøvundur: Ristin Sokki
- Myndir: Trine Noodt
- Týðari: Karl N. Hansen
”Tað var frøi í allari ættini, tá ið eg var føddur. Pápi kleiv upp í eitt træ og joikaði allan dagin, hóast tað var vetur, og vindurin kaldur. So ovurfegin var hann, nú ið hann fekk ein son at hjálpa sær við reindjórunum.”
Soleiðis verður sagt frá, tá ið sonurin kemur í heimin, men gakk, sonurin ræðist reindjór, og hvat síðan verður, skulu vit bert viðmæla fólki at lesa um í hesari skemtiligu bókini.


text:
Missiónsfelagið sendir í samstarvi við Norsk Luthersk Misjonssamband (NLM) familjuna Olofson til Mongolia sum trúboðarar í august 2018. Tó verður fráferðin úr Føroyum helst í juli.
Mongolia liggur millum Kina og Russland, og um tríggjar milliónir íbúgvar eru í landinum. Umleið 30% eru nomadar, men næstan helvtin av fólkinum býr í høvuðstaðnum Ulan Bator. Familjan Olofson kemur eisini at búgva í høvuðstaðnum, har ein altjóða skúli er til børnini.
Veking í landinum
Mongolia er í stóran mun eitt buddistiskt land. Tó vinnur kristindómurin fram. Í 1989, tá kommunisman fall, vistu menn bert um 4 kristin í landinum. Í ár 2000 var hetta talið vaksið til 10.000, og í dag verður mett, at eini 50.000 kristin eru í landinum. Ein Luthersk kirkja bleiv stovnað 31. okt 2017, har m.a. fleiri staðbundnir menn eru prestar.
Arbeiði millum kasakkar
Í vestara parti av landinum búgva nógvir kasakkar, ið eru eitt turkiskt fólk. Hesi fólkini eru fyri ein sera stóran part muslimar, og bert sera fáir kasakkar hava hoyrt evangeliið. Ein partur av arbeiðinum hjá familjuni Olofson verður missión millum kasakkarnar.
NLM í Mongolia
NLM hevur arbeitt í Mongolia síðan 1994, og hevur í dag sjey trúboðarar í landinum. Teir arbeiða við undirvísing, evangelisering og eisini við heilsuarbeiði og diakoni.
Umframt missión millum kasakkarnar, verða uppgávurnar hjá familjuni Olofson m.a. at stuðla kirkjuni, og hjá Silasi at undirvísa á bíbliuskúlanum í Ulan Batar.
Forbøn og stuðul
Kirkjuliga Missiónsfelagið hevur átikið sær ein týðandi part av tí fíggjarligu ábyrgdini fyri familjuni Olofson, og ynskir at eggja til forbøn og stuðul til hetta arbeiðið.


text:
Sverri Egholm
13.01.2018 - 16:14
Eftir ætlan skuldi eitt flogfar hjá SAS lenda í Vágum í dag, og hóast flogið var yvir Føroyum eina løtu eydnaðist tað ikki, og kósin er nú sett aftur til Keypmannahavnar.
Annars er friðarligt á flogvøllinum í dag. Eftir ætlan skuldi SAS-flogfarið avstað aftur beinanvegin, men tað bleiv av góðum orsøkum av ongum. Eitt flogfar hjá Atlantic Airways lendir eftir ætlan klokkan 19:45.
Tvær fráferðir hava verið í dag, báðar tíðliga í morgun. Onnur til Billund og hin til Keypmannahavnar.
Annars verður boðað frá nógvum vindi í nátt og í morgin, og hetta kann fara at ávirka flogferðsluna nakað, men tað er enn óvist.


text:
Tveir havnarmenn vóru farnir suður longu fríggjakvøldið, og tí bar til at skipa fyri SuSvim stevnuni leygardag (tit vita, kravið um at tvey feløg skulu luttaka). Og tað skuldi vísa seg at loysa seg, sum tit kunnu lesa her á susvim.com, við tað at annar havnarmaðurin fekk silvurnál, umframt Jón Hofgaard úr SuSvim, og Pál Joensen fór frá 2:09.30 til 2:06.27 í 200 firvald.
Tag: susvim stevna 2008
SuSvim vann Susvim-stevnuna
Tað var ein rættiliga greiður sigur til suðuroyingar, á Suðuroyar Sparikassa stevnuni í Vági í vikuskiftinum. Eitt vet yvir 50% av øllum gullheiðursmerkjum, umframt umleið fjórðingin av silvur- og bronsuheiðursmerkjunum. Mona Simonsen úr SuSvim vann flest heiðursmerki av øllum kvinnum, og Magnus Jákupsson úr HS flest av øllum monnum.
Continue reading SuSvim vann Susvim-stevnuna
Úrslit frá SuSvim stevnuni
Pál kom nær metunum í 50, 100 og 200 bringu, men náddi teimum tó ikki heilt. Shaila royndi eftir metinum í 50 frí, men var somuleiðis ‘bara’ nær við, við frálíku tíðini 27.19 sekund. Helena kom undir kravtíðina til NJM í 100 rygg við tíðini 1:09.28 (!). Og Mona skoraði flest FINA stig, tá ið hon svam 800 frí í tíðini 9:15.46 (t.e. 714 FINA stig). Eg skal fara at telja heiðursmerki osfr., men fyribils mugu tit klára tykkum við úrslitalistan sum viðfesta tekst- og html-fílu.
(Savnsmynd. Pál svimur bringu á HS-stevnu í januar 2008)
Pál fer eftir metunum í bringu í dag
Lesið her á susvim.com:
Og nú okur tosa um seinnapart, so eigur 100m bringa hjá monnum at gerast ein áhugaverd kapping. Pál Joensen svam í morgun 50m bringu uppá 0:30,39 uttan at koyra seg fult út, hetta var bert pace til 200m ??? 100m bringa er seinnapartin í dag, og Ingi Andreasen úr HS má kanska siga adios til sítt føroyska met á teininum.
Og hvat við í morgin, 200m bringu metið hjá Høgna Hansen stendur fyri skotum frá einum 1500m frí svimjara, og eingin Rókur er her til at vitna um tað sum eg, eftir hansara pástandi, havi júka eitt sindur ov nógv um hehe.
Og har stendur eisini: Shaila skal millum annað royna eftur føroyskum metið í 50m frí
Bringumetini hjá monnum eru elstu met á metlistanum, frá 1993 til 2002, og Elspa eigur metið í 50 frí.
Innbjóðing til Suðuroyar Sparikassa stevna í Vági
Suðuroyar Sparikassa – stevna í Vági t. 1.-2. nov. 2008
Suðuroyar Svimjifelag
Kappingin verður svomin sum ein opin kapping.
Krav fyri at verða við, er at ein svimjari yngri enn junior skal hava svomið seg til heiðursmerki til seinasta SUM. (liðsvimjingar telja ikki við) Vónandi skilja tykur at okur fáa stórar trupuleikar við at koyra alt ígjøgnum um øll koma við. (3. pláss til SUM’2008 er kravtíð)
Continue reading Innbjóðing til Suðuroyar Sparikassa stevna í Vági
SuSvim vann SuSvim-stevnuna
Sum kunnugt kappaðust yngstu bólkarnir í Vági í vikuskiftinum, eina viku seinkað vegna trupulleikar við Smyrli. Úrslitið varð at SuSvim vann flest gullheiðursmerki, við FS sum nummar tvey og Ægir sum nummar trý. Mest vinnandi svimjarar vóru Jóhann Heðinsson og Óluva Jacobsen úr FS.
Continue reading SuSvim vann SuSvim-stevnuna
FS fingið 40 metrar hyl ?!?
Total sensatión her á fsvim.com: Hylin hava vit funnið í Fuglafirði, so nú er bara at seta hita á soleiðis at vit kunnu venja á einum 40m longum hyli. Ja, sig so tað. Hann líkur kanska ikki alheims krøv, men tvær geilir á 40 m so tað er ikki at forkasta.
SuSvim bjóðar til kapping nú leygardagin
Talan er um stevnuna sum skuldi verða síðsta leygardag, men sum varð útsett vegna trupulleikar við Smyrli. Til ber at melda til av nýggjum, ella bara brúka somu tilmeldingar sum seinast. Lesið annars tíðindini her á knassi.net.
Innbjóðing til Suðuroyar Sparikassa svimjistevnu í Vági
Innbjóðingin til SuSvim stevnuna næsta leygardag sæst her á knassi.net. Talan er um kapping fyri bólk 2 og 3, sum eru okkara yngstu bólkar, og stevnan er skipað so at yvirnátting ikki verður neyðug. Tilmeldingarnar skulu vera inni í seinasta lagið mikukvøldið 17. september kl 22.
Heiðursmerkjateljingin klár frá fyrra vikuskifti
Orsaka at tað tók so langa tíð, men nú er heiðursmerkjabýti frá stevnuni 18. – 20. apríl at finna her á heimasíðuni her.


text:
Frá leiðsluni
Hey foreldur og næmingar
Nú næmingarnir eru komnir í framhaldsdeild, skal skúlin
innrita teir í Kervi.fo, ið er ein skipan, har støðumet og próvtøl
verða løgd inn, og næmingarnir til síðst, fáa 9. & 10.flokks prógv.
Skipanin krevur P-talið hjá næminginum og verða tit tí biðin um, at upplýsa okkum
P-talið hjá barninum, á skrivstovu skúlans ella til flokslæraran.
Leiðslan
Nakrir næmingar mangla at lata p - talið in
Bólkar til breytirnar:
1: Heini, Andras, Dávid, Karl, Inger Elisabeth og Ester
2: Aron, Jákup, Julian, Astrið, Emma og Frida
3: Hjarnar, Dominick, Dávur, Lisa og Elisabeth


text:
Orð: Matthias Jochumsson
Lag: Hjá Jesusi eg søki frið
Týtt: Mikkjal á Ryggi
1. Fyrst boðar Guð sítt sæla náðarorðið;
so býður hann sítt ríka kærleiksborðið
og sendir onkason sín, hann, sum kallar
til sínar kvøldmáltíðir allar, allar.
2. Seg fyrsti og so annar undan biðja,
og samaleiðis fer tað við tí triðja,
og tað er kunngjørt himna harra ríkum,
at heimsins børn ei fylgja boðum slíkum.
3. Tá spyr hann, um teir veiku ikki vilja,
um vanførir og blindir ikki skilja;
so býður hann teim ørmu, teim í neyðum,
og hjálparleysum, særdum, sjúkum, deyðum.
4. Hvat orð er sterkast? Orðið hans, ið kallar.
Hygg deyðir ganga livnaðir til hallar
í hópatali – herar ikki smáir.
Tó sigur Guð: «Teir eru enn ov fáir!»
5. Hann býður aftur: «Farið, kallið, biðið
og bjóðið, leitið, noyðið, leiðið, styðið;
mítt kærleiks djúp vil fylla heimsins hallir,
í húsi mínum rúmast allir, allir!»
6. Fyrst kallar Guð, og um tú tað ei fatar,
tá biður Guð, men um so hvørki batar,
tá noyðir Guð, og tað er síðsta orðið,
og vilt tú nokta, ræðst tá sálarmorðið!
7. O, Harri, tú, sum kallar, býður, beiðir,
eg blindur eri, men meg Jesus leiðir
frá synd og hóttum gjøgnum deyðadalin
til dýrdir tínar, heim í gleðisalin.


text:
Gallup: Fýra teir størstu fáa 7 tinglimir hvør
Ein spillfesk veljarakanning hjá Gallup vísir, at fýra teir størstu flokkarnir á tingi høvdu verið ógvuliga javnir, var løgtingsval nú.
Fólkaflokkurin fær 22,3 prosent, Sambandsflokkurin 21,1 prosent, Javnaðarflokkurin 21 prosent og Tjóðveldi 20,6 prosent. Tað gevur 7 tinglimir hvør.
Samanborið við seinasta val gongur Fólkaflokkurin 3,4 prosentstig fram, og Sambandsflokkurin vinnur 2,4 prosentstig. Javnaðarflokkurin gongur 4,1 prosentstig aftur. Tjóðveldi stendur at kalla í stað og missir 0,1 prosentstig.
Sjálvstýri fær í kanningini 3,2 prosent og missir ein tinglim. Miðflokkurin fær 5 prosent og varðveitir sínar tveir tinglimir. Framsókn fær 6,9 prosent og varðveitir eisini sínar tveir tinglimir.
Sambært kanningini hevði andstøðan fingið 17 tinglimir og samgongan 16, var val nú.
Gallup hevur gjørt kaningina fyri Tjóðveldi á fólkatingi.
Grundarlag
- Frágreiðingin er grundað á telefonkanning, sum Gallup Føroyar hevur gjørt í tíðarskeiðnum 27. juni – 16. juli 2018.
- 538 tilvildarliga útvaldir respondentar 18 ár og eldri hava svarað kanningini.
- Tey eru øll navnleys.
- Svarini eru vektað við atliti til kyns-, aldurs- og fólkabýtið kring Føroyar sum heild.
Herundir sært óvissan við 538 svarpersónum, sum er talið af persónum í hesi kanning, ið hava svarað øllum spurningunum.
Gongdin síðan seinasta løgtingsval, sep. 2015


text:
Summarhugni í Oyndarfirði.
Í samband við hugnadagin í Oyndarfirði leygardagin, verður eisini nýggji sparki vøllurin í bygdini tikin í brúk. Vøllurin verður yvirtikin kl 16.00 leygardagin, og umboð fyri Fótbóltssamband Føroya og Runavíkar Kommunu verða hjástødd.
Skráðin fyri dagin:
Kl. 16.00 Vøllurin verður handaður
Kl. 16.30 Spøl og kappingar fyri børn
Kl. 17.00 Spøl og kappingar fyri vaksin
Kl. 17.30 Trølla Pætur við familju vitja
Kl. 18.30 Grill, matsøla v.m.
Kl 20.00 Hugleiðing við Freydis Poulsen
Uml kl 23.00 dansur við Brim
Vit síggjast í Oyndarfirði!


text:
Yndisligar og ikki so fanansaktigar Tívils døtur/
Óstýriliga fanansaktigar og ikki serliga damuligar eru tær, genturnar hjá Tívili sambært skjaldrinum við sama navni; tvær eru í heljum, tvær í skeljum, tvær liggja brendar á brondum, tvær eru skotnar av londum...
- Mann skal kanska vera eitt sindur fanansaktig ella ein grumpy gomul kona fyri ikki at halda av nýggju vøkru útgávuni hjá vokalbólkinum Kata. Tað er heldur ikki á hvørjum degi, at Tutl gevur út eina sangbaseraða útgávu og hetta er í sær sjálvum gleðiligt. Talan er um eina snøgga fløgu við heitinum Tívils døtur, ið er líka vøkur og fín sum Katakvinnurnar sjálvar - undirritaða hevur bæði hoyrt og sæð tær framføra live fleiri ferðir. Tær eru allar kendar sangarinnur frá m.a. poppumhvørvinum: Unn Paturson, Eyð Berghamar Jacobsen, Arnfríð Lützen, Greta Bech og Guðrið Hansdóttir. Síðani 2013 hava tær sungið í Kata, tær syngja allar reint við klangi, sum fevnir um fólkasang við poppfraseringum og við íblástri í teimum bulgarsku kórunum, sum eg í síni tíð trálurtaði eftir á plátunum Le Mystère des Voix Bulgares við modernaðum útsetingum av bulgarskum fólkatónleiki.
Í hesum føri hevur Kata arbeitt við føroyskum, aldargomlum sangum, ið eru útsettir fyri kvinnurøddir. Í tíðindaskrivi verður greitt frá, at sangirnir á fløguni fevna breitt innihaldsliga – úr tí heldur lætta, skjaldraliga og skemtiliga, og søgur úr ævintýrkendum heimum, til frásagnir um dramatiskar kvinnulagnur, og ein spøkilsisvísa. Kórútsetingarnar hava Unn Paturson og Greta Bech gjørt. Hesar útsetingar eru gjørdar út frá laglinjum, sum føroyskir sangarar hava sungið inn á band frá 1902 til í dag.
Arbeiðið tekur útgangsstøði í stóra avrikinum hjá Marionnu Clausen (1947-2014), sum noteraði nótar á siðbundnum føroyskum løgum, sum hon fann í gomlum upptøkum. Upptøkurnar gjørdi Rógvi á Rógvu í Ólavskirkjuni í Kirkjubø í 9.-11. august, 2015. Finnur Hansen hevur ljóðblandað, og Óli Poulsen hevur mastrað. Finnur Justinussen hevur tikið myndir og Uni Árting hevur gjørt húsan við litkoordineraðum atliti til bæði tað siðbundna føroyska og tað modernaða bráið í verkætlanini.
Verkætlanin er altso dámlig, dugnalig, samanhangandi og væl gjørd, og hartil er útgávan sera væl miðlað í tveimum heftum, har tekstir og upplýsingar verða endurgivnir og harumframt verður greitt frá sangunum í smáum, áhugaverdum stubbum, ið eisini eru týddir til enskt. Á nøkrum løgunum eru slagverk við Rógva á Rógvu, og elektroniskar effektir við Lasse Thorning Jæger og tað klæðir útgávuni sera væl t.d. í Rura, rura barnið, tí sjálvt um alt gott kann sigast um útgávuna og sjálvt um tær fimm sangarindurnar leggja seg eftir at variera í dynamikki og klangi, so hevur teirra samlaða úttrykk lyndi til at gerast heldur monotont og deydligt, ov pent. Og tað er mín samlaða niðurstøða, at hendan útgávan er heldur pen, sløtt og pirruleys; ikki nóg fanansaktig.
At eg allíkavæl haldi Tívils døtur vera spennandi í støðum kemst fyri ein part av, at útsetingar sum t.d. Vevpíkan minna meg á hvussu framúr gott kórtónaskald, Unn Patursson er. Eg havi sjálv sungið kórverk hjá henni sum t.d. Glitra, Skermar og Purpurhinna (Porphyra umbilicalis), ið øll bera brá av einum tónaskaldi við óvanliga góðari tekstligari fatan, sum samstundis dugir at umseta tekstin til tónleik í til tíðir kompleksum útsetingum, sum altíð ljóma leikandi lætt. Tað er mín vón, at Unn Patursson í næstum fær tíð og umstøður til at arbeiða við einum stórum kórverki, og meðan eg bíði eftir hesum, fari eg at lurta eftir Vevpíkuni einaferð aftrat.


text:
Hvítvasking (AML)
Altjóða reglur móti hvítvasking og fígging av yvirgangsvirksemi, eru eisini galdandi í Føroyum. Fyri Eik merkir hetta m.a., at bankin hevur sett í verk ymsar mannagongdir, ið tryggja, at lóggávan verður hildin.
Fyri teg sum kunda í Eik merkir hetta, at tú vinarliga verður biðin um at lata Eik avrit av samleikaprógvi, og at útfylla eitt oyðublað.
Nevnda lóggáva hevur m.a. sum endamál at tryggja, at Føroyar verða roknaðar sum eitt land, ið ger sítt til at fyribyrgja hvítvaski av peningi og fígging av yvirgangsvirksemi, og allir peningastovnar í landinum skulu fylgja hesum reglum.


text:
Skriva tínar starvsroyndir. Tíni størv eiga at standa her á einum lista í raðfylgju, har tað nýggjasta er fyrst. | Skapelón: >> Heinta niður
- Skriva navn á fyritøkuni, navn á býnum har fyritøkan er, tygara starvsheiti, tínar uppgávur og ábyrgdir og dagfesting frá byrjan og til endan hjá hvørjum arbeiðsgevara..
- Skriva eina undir-yvirskrift við feitari skrift undir hvørjum starvi, sum kallast “Avrik” ella “Serlig avrik” og skiva so tvey ella trý avrik ella eitt serligt avrik fyri hettar starvið. – Eitt nú kundi tað staðið, at tú hevur spart felagnum pening, syrgt fyri at kontórið arbeiddi meiri effektivt ella skaffaði nýggjar kundar til virksemi. Til dømis kanst tú greiða frá, hvussi tú “setti eina nýggja elektroniska skjalasavns skipan í verk, sum spardi felagnum Kr. 12,50 pr. transaktión pr. kunda í arbeiðstíð og útreiðslum annars.”
Greið frá tínum útbúgvingum
- Um tú hevur lokið meiri enn eina útbúgvning, so byrja við tí nýggjastu fyrst.
- Skriva navn á skúla og navn á býnum, har universitetið er fyri hvørja útbúgving.
- Um tú hevur fingið serliga høgar karakterir, so upplýs eisini hettar.
- Eitt hugskot kann vera at skriva eina undir-yvirskrift við feitari skrift undir útbúgvningini , sum kallast “Lærdómur” ella “Eginleikar lærdir”, fyri stutt at greiða frá, hvat tú hevur lært í tíðarskeiðnum.
- Um tú ikki hevur lokið annað prógv enn fólkaskúla, tá skriva helst onki um júst tína útbúgving. Royn heldur at supplera við kunning um skeið, lívs og -starvsroyndir ella annað viðkomandi.
Set eyka feltir í eftir tørvi. Tá eitt cv er ymiskt frá persón til persón, er umráðandi at tillaga títt egna skriv soleiðis, at tú fært lagt dentin á teir førleikar, sum kunnu hava týdning fyri starvið tú søkir. Til dømis:
- Um tú hevur onkran serligan førleika, so skriva hettar í ein teig fyri seg “Serligir førleikar.”
- Hevur tú málkunnleika, sum er viðkomandi fyri starvið, tá set hettar upp í einum teigi, “Málkunnleiki”.
- Eru telduførleikar serliga umráðandi, gevur tað meining at gera ein teig, sum lýsir tey forrit, aplikatiónir og programmeringsmál tú dugir.


text:
Almenn framløga av bachelorritgerðum - ískoytisútbúgvingin
28. mai var almennur framløgudagur av bachelorritgerðunum hjá 12 lesandi, sum hava staðið ískoytisútbúgvingina. Evnini vóru víðfevnd og áhugaverd. Fitt av fólki var til framløguna.
Sjúkrarøktarfrøðingar og umsøkjarar við aðari heilsufakligari útbúgving, útbúnir eftir eldri kunngerðum, hava síðani 2009 kunna tikið ískoytisútbúgving til bachelor.
Áhugin fyri hesari útbúgving hevur verið ógvuliga stórur. Fyrsta árið var talið av umsøkjarum 100, og talið hevur framhaldandi verið rættiliga høgt. Tó verður roknað við, at tørvurin er um at verða nøktaður. Talið av teimum, sum eru liðug við útbúgvingina er nú 86. Tí er ætlanin at útbugvingarmøguleikin steðgar komandi ár og tað merkir, at lesandi bert verða tikin inn einaferð afturat.
Í framtíðini fer Sjúkrarøktarfrøðideildin at bjóða út fyrireikingarskeið á bachelorstigi til tey, sum ynskja at verða tikin inn at lesa á masterskeiðunum. Eisini er ætlanin at halda fram við at bjóða út faklig skeið og at skipa fyri evnisdøgum fyri sjúkrarøktarfrøðingar og onnur við heilsufakligari útbúgving.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Niðri millum blómurnar í urtapottinum situr ein vespa. Ein heilt vanlig vespa við gulum strípum á kroppinum. Hon er akkurát vaknað. Hugsa tær til, hon hevur sovið allan tann langa veturin niðri í urtapottinum. Meðan tað hevur regnað og kavað, og meðan stormarnir hava ýlt, og tað hevur fryst.
Men . . . snodd. . . snodd. . . so skjótt vespan kennir angan av várinum, springur hon upp úr svøvni og er klárvakin.
Bókin lýsir á stuttligan hátt, hvussu vit ræðast vespurnar sum pestina, og hvønn týdning vespurnar hava. Ein frálík bók til tey 3-6 ára gomlu, sum læra at síggja vespuna á ein ørðvísi hátt.
Aftur


text:
Áki Bertholdsen 13.06.2018 (10:03)
Fólkatalið í Føroyum veksur við somu ferð
Fólkatalið í Føroyum veksur enn við somu ferð sum tað hevur gjørt seinastu fáu árini. Tað staðfestur Hagstovan. Ein nýggj uppgerð hjá Hagstovuni vísir, at tann 1. mai búðu 50.844 fólk í Føroyum og tað eru 795 fólk, ella 1,6 prosent, meiri enn fyri einum ári síðani.
Hagstovan vísir á, at seinastu trý árini hevur tað verið óvanliga stórur fólkavøkstur í Føroyum og tað er einki, sum bendir á, at vøksturin fer at hæsa av. Tað merkir, at fólkatalið er økt 1,3 til 1,6 prosent um árið. Og fyri einum góðum ári síðani, síðsta vár, fór fólkatalið upp um eitt markamót, tá ið tað kom upp um 50.000 fólk.
Men síðani hevur vøksturin hildið fram og Hagstovan metur, at tá ið fólkatalið kom upp á 50.844 fólk í mai, eru útlit fyri at vit koma upp um 51.000 fólk longu í summar. Verður gongdin teir næstu fáu mánaðirnar nøkulunda sum hon var í fjør, kann fólkatalið veksa eini 170 fólk í mai-juni, so at vit kunnu fara upp um 51.000 fólk longu fyrst í juli, sigur Hagstovan.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tvøroyrar kommuna arbeiðir við at byggja ein nýggjan skúla, hetta skrivar KVF á heimasíðuni.
Spurningurin er, hvar skúlin skal vera. Onkur vil vera við, at best er at hava hann í Trongisvági, har skúli er frammanundan, umframt ítróttarhøll og fótbóltsvøllur.
Onnur vilja vera við, at skúlin liggur best á Tvøroyri, har skúli eisini er, og so liggur hann miðskeiðis í býnum.
Tey bera ótta fyri, at tað verður ov friðarligt í miðbýnum, um alt skúlavirksemið skal vera í Trongisvági.
Skúlin á Tvøroyri er gamal, og hóast umvælingar eru gjørdar, so verður hildið best at byggja nýggjan skúla.
Fyri nøkrum árum síðani var farið undir ætlanina at byggja nýggjan skúla, og fyrireikingar vóru gjørdar til skúlan. Men semja var ikki um, hvar skúlin skuldi vera, og tí steðgaði ætlanin.
Nú hevur kommunan so sett sær fyri at fara undir at byggja nýggjan skúla, og at tað skal gerast í hesum valskeiðinum. Tí hevur tað eisini skund at fáa samtykt, hvar skúlin skal vera.
Tvøroyrar Býráð umrøddi skúlan á fundi í gjárkvøldið, og samtykt varð at skipa fyri einum evnisdegi fyrst í juni, har allir partar skulu vera við, og so skal avgerð takast um, hvar nýggi skúlin skal byggjast, upplýsir Henrik Weihe Joensen, býráðsskrivari á Tvøroyri.
Kelda: www.kvf.fo


text:
Gilli Rólantsson farin til norska Brann
TB | 17/08/16
Gilli Rólantsson Sørensen fekk debut fyri besta liðið hjá TB í 2009 í innleiðandi umfari til steypakappingina, dysturin var móti NÍF og varð vunnin 6-0. Gilli gjørdi tvey av málunum hendan dagin. Samanlagt hevur Gilli spælt 60 kampar fyri TB og skotið 22 mál í hesum dystunum. Leiðin gekk í 2013 víðari til B36 og síðani bleiv skifti til AaB ein veruleiki fyri unga evnaríka Trongisvágsingin.
Síðan 2014 hevur hann verið partur av hópinum hjá AaB, sum vunnu bæði steypakappingina og Superligaen í tí árinum.
Gilli varð umskúlaður rættuliga skjótt til at skula gerast verjuleikari hjá AaB í mun til hansara offensiva leiklut bæði í TB og B36.
Nú er næsta stigi á leiðini hjá Gilla sum yrkisleikari komin, hann hevur júst skift til norska felagið Brann. Brann liggur í verandi løtu nummar trý í Tippeligaen, sum er besta norska deildin.
Í seinastuni hava annars gingið nógvar leysasøgur um 24 ára gamla Gilla, har hann eitt skifti var ávegis svenskan toppfótbólt, men nú er endaliga greitt at tað verður í norskum toppfótbólti í staðin. Við hesum skiftir hann Aalborg út við Bergen. Brann fluttu upp í Tippeligaen til hetta kappingarárið eftir einum árið í næstbestu deildini, OBOS-ligaen.
Gilli hevur leikt í teimum trimum fyrstu dystunum hjá AaB, men er síðan vístur á bonkin eftir at Jakob Ahlmann gjørdist skaðafríur aftur.
Í Norra er tað tó í stóran mun Rosenborg, ið er stóra felagið og hetta sæst eisini á stigatalvuni eftir fyrstu 20 dystunum – Rosenborg er á odda við 49 stigum, næst teimum kemur Odd við 38 stigum og síðani Brann við 36 stigum.
Tað var tó ikki uttan avbjóðingar, tí flogfarið við Gilla var rakt av mjørkatrupulleikum og kravið til at kunna flyta til Brann var, at læknakanningin var gjørd áðrenn miðnátt fyri at handilin skuldi koma í lag.
Gilli segði millum annað við AaB heimasíðuna eftir skifti bleiv alment, at hann hevur havt eina læruríka tíð í Aalborg í einum góðum felagið. Hann ivaðist ikki tá fyrispurningurin frá Brann kom, serliga við útlitinum um fasta spælitíð í Bergen-felagnum.
Vit ynskja Gilla Rólantssyni Sørensen alt tað besta í Brann. Brann leikar næsta dystin í móti júst Rosenborg á heimavølli í Bergen, hetta verður sunnudagin 21. august. Millum leikararnar í Brann kunnu vit millum annað nevna Daniel Braathen, sum millum annað er kendur úr Premier League og Superligaen har hann ávikavist umboðaði Bolton og FCK.
Á myndini sæst Gilli Rólantsson Sørensen í AaB troyggjuni, sum nú er skift út við SK Brann.


text:
Orð: Óli Reinert
Lag: George C. Hugg
1. Tann, sum Jesus ikki kennir,
illa staddur er í dag;
tíðin burtur frá tær rennur,
Jesusi nú sig títt ja!
Niðurlag: Enn er náðihurðin opin;
hvussu leingi verður tað?
Eingin veit frá tí at siga;
tak mót Jesusi í dag!
2. Endaleys er heimsins gleði,
tíðin skjótt út runnin er,
tak mót hesum frelsudegi,
nú tað burt í myrkrið ber!
3. Spyr ei um, hvat verðin sigur!
Verðin kann ei hjálpa tær;
hoyr nú tað, ið Jesus biður:
Kom, tí tína synd eg bar!
4. Tíðin svinnur burt úr hondum,
fúka árini avstað;
loystur verður tú úr bondum,
um tú trúgva vilt í dag.
5. Um tú Jesus nú vilt velja,
aldri skalt tú angra tað,
sum Guds barn tú kanst teg telja,
alt tú vinnur tá í dag.


text:
Viðmerking til 5. part í sendirøðini “Gud signi Føroyar.”
– markið ímillum trúgv og vísindi
Skúlastýrið og leiðslan í Frískúlanum Kelduni vilja hervið koma við nøkrum viðmerkingum til sendingina “Gud signi Føroyar,” sum var send hóskvøldið 12. apríl.
Í februar mánaði í ár skrivaði leiðslan m.a. hetta til Heina í Skorini:
”Vit eru ikki bangin fyri kritikki ella at onnur hava eina aðra hugsan enn vit um kristnar frískúlar. Samstundis halda vit, at tað er týdningarmikið, at skúlin fær eina virðiliga viðgerð í sendingini. Sjálvt um tað kristna er eitt týðandi grundarlag í skúlanum, so er tað námsfrøðiliga og fakliga tað, sum fyllir mest í dagligdegnum, tí vit eru ein skúli.
Vit halda, at tað er týðandi, at frískúlin ikki bara verður framstillaður útfrá tí ”andaliga” partinum, men at víst verður á hinar partarnar eisini.”
Nøkur lyklaorð, sum lýsa endamálið við frískúlanum, eru hesi: Læring, trivnaður, íblástur og persónligur vøkstur.
Í viðgerðini um frískúlan Kelduna, ger Heini í Skorini nakrar niðurstøður og orðingar um frískúlan, sum ikki eru í samsvari við veruleikan. Ein partur av tí, sum kom fram í sendingini, gav hyggjaranum eina skeiva og ósakliga mynd av frískúlanum.
Heini sigur m.a.:
- Frískúlin Keldan (FSK) lærir sínar næmingar, at vísundaliga ástøðið um menningarlæruna er skeiv
- FSK forkastar menningarlæruna
- Í FSK verður vísundaliga ástøðið um menningarlæruna vrakað - tí hetta er í stríð við bíbilsku skapanarlæruna
Til hesi uppáhald kann sigast, at næmingarnir í 7. flokki læra um menningarlæruna, sum ein part av tí, sum námsætlanin ásetur. Tosað verður í hesum sambandi eisini um heimsáskoðanir, ið kunnu ávirka okkara hugsan. Vit leggja dent á at lýsa hetta frá fleiri síðum, og brúka vit ikki orðingar, sum siga, at menningarlæran er skeiv ella røtt, men tosa um, at tað finnast ymiskar áskoðanir um henda spurning. Vit trýsta ikki næmingarnar at hava eina ávísa áskoðan, men læra tey at síggja tingini frá fleiri vinklum. Samstundis byggja vit á tað kristna grundarlagið – eins og fólkaskúlalógin eisini vísir á.
Vit meta ikki at fortreytirnar fyri at gera samrøðu við Heina í Skorini, vóru í lagi, tí vit ikki frammanundan fingu nágreiniliga at vita, hvat samrøðan við skúlaleiðaran skuldi brúkast til. Tískil eru orðingarnar í samrøðuni nokk so yvirskipaðar og geva ikki eina nóg fjølbroytta mynd at veruleikanum. Sendingin gav tí eina fatan av, at vit sum skúli ikki taka hædd fyri náttúruvísindi.
Ført var m.a. fram, at Hammer ávarar ímóti eini trúgv, sum vrakar vísindi, og at ein banal tulking útfrá 1. Mósebók avmarkar teirra heimsfatan og gudstrúgv.
Til hetta vilja vit vísa á, at vit læra ikki næmingarnar, at teirra trúgv er í stríð við náttúruvísindi. Sum menniskju og lærarar eru vit øll ávirkað og myndað av okkara bakgrund, umhvørvi og lærdómi. Ongin undirvísing er neutral. Men vit leggja dent á, at undirvísingin eigur at vera saklig og virða tey, sum hava aðrar áskoðanir og sannføringar.
Frá fyrsta degi vit byrjaðu við frískúlanum, valdu vit heilt tilvitað at leggja okkum eftir ymsum læruháttum í undirvísingini. Okkara endamál er, at skúlin skal virka fyri læring, trivnaði, íblástri og persónligum vøkstri hjá tí einstaka næminginum.
Í skúlanum ganga sera ymiskir næmingar frá ymiskum bakgrundum. Næmingar koma frá 15 ymiskum bygdum, og er hetta við til at skapa fjølbroytni og breidd. Tíðliga læra tey at fyrihalda seg til, at øll t.d. ikki halda við sama fótbóltsliðið o.s.fr..
So tá sagt verður í sendingini, “at ein vandi er, at børnini ikki møta tí fjølbroytni, sum er í samfelagnum,” so meta vit, at hetta er meir ein útsøgn av ókunnleika um frískúlan Kelduna heldur enn um veruleikan.
Leiðslan og Stýrið fyri Frískúlin Kelduna
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Myndarøð úr Føroyingahavnini: Tíðarinnar tonn er farin avstað við tí mesta.
Sjálvstýri havt ársfund
Terje hugleiðir um almennan og privatan kappróður.
Samband
Postboks 226
FO-600 Saltangará


text:
- Tíðindi, mentan og ítróttur
Kanna um gerningsmaðurin var einsamallur
Tað er ógreitt, hvat hendi, men sambært fyribils upplýsingum, vórðu nógv skot latin av frá einum vindeyga í Mandalay Bay Hotel.
Á tíðindafundi hjá løgregluni um skottilburðin, segði Joseph Lombardo, politimeistari í Las Vegas, at í mista lagi 20 fólk hava latið lív og meira enn 100 eru særd. Og gerningsmaðurin er deyður.
Sjónbond á sosialum miðlum vísa hundraðtals fólk, sum flýggja burtur frá opnu Western-konsertini nærindis Mandalay Bay Hotel.
Myndugleikarnir hava stongt part av The Strip, skrivar Reuters.
Hildið verður, at bert ein persónur hevur latið skotini av, men løgreglan kannar kortini, um fleiri gerningsmenn hava verið, sigur politimeistarin í Las Vegas.
Løgreglan vil ikki upplýsa, hvør gerningsmaðurin er, men sigur, at talan er um ein persón, sum býr í býnum.
Løgreglan vísur aftur øllum tíðindum um bilar við bumbum í, og at skottilburðir hava verið á øðrum gistingarhúsum.
Sí eisini


text:
Slætta langasporl (langasporlsættin)
Nezumia aequalis (Günther, 1878)
Stødd: Slætta langasporl verður í mesta lagi 36 cm langt.
Dýpi: Tað er úr 200 m niður á 2300 m.
Litur: Tað er viólblátt í svartblátt og svartleitt um høvdið. Veikur silvurlitur er um búkin og undir sporlinum.
Teinar: R1 12-13; U 18-21; B 8-9.
Lýsing: Slætta langasporl hevur tvær ryggfjaðrar, tann fremra er lítil men høg. Tann aftara fjøðurin er heilt lág og long, byrjar frammi undir teirri fremru, niðurløgdu ryggfjøðurini og gongur heilt út á sporlsendan, har hon rennur saman við gotfjøðurini.
Gotið situr mitt undir fremra ryggfjøðurfesti, og gotfjøðurin byrjar beint aftanvert gotið og gongur heilt aftur um sporlsendan. Stertur er eingin. Langar teinar fremst á búkfjaðrunum. Stykkið frá trantinum til fremru ryggfjøður er mest sum ein bein linja.
Tað hevur lítið, upprent høvd og stór eygu. Høvdið er sett við hvassari roðslu, tó ikki á einum lítlum petti undir trantinum, sum er roðsluleyst. Tað hevur lítla finnu. Kjaftklovin kemur næstan til aftaru rond á eygunum. Tað hevur ‘beinkamb’ undir eygunum. Fiskurin er hægstur við fremra kantin á fremru ryggfjøður.
Eyðkenni: Fremsti teinur í fremru ryggfjøðurini er „tentur“ frameftir. Uggafjaðrarnar eru heldur fremri enn fremra ryggfjøður. Kennist m.a. frá kubbuta og rísna langasporli á tí, umframt á litinum og støddini, at gotfjøðurin byrjar fremri.
Týdningur: Slætta langasporl hevur ikki vinnuligan týdning.
da: Glat skolæst, en: Smooth grenadier, ís: Litli langhali, no: Høyrygget skolest
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Foto Lars Gundersen
Tróndur Patursson er listamaður, føddur 1. mars 1944 í Kirkjubø.
Hann er eisini kendur fyri at hava siglt á verðinshøvunum saman við Tim Severin.
Tróndur fekk privatundrivísing hjá Ingálvi av Reyni og fór síðan til Keypmannhavnar, har hann fekk undirvísing á Glyptotekinum. Seinni gekk han á Norges Kunsthåndværkerskole og var síðani á Statens Kunstakademi í Oslo í trý ár.
Tróndur er ein eksperimenterendi listamaður. Hann arbeiðir við jarni, kopari, rekaviði, grindageislum og øðrum, men er nú serliga kendur fyri at arbeiði við glasi.
Myndprýðingar:
1990 Skuggar (Lydia Didriksen)


text:
Í hesum tíðum er neyvan nakar matstovurekandi, ið kennir seg tryggan. Eftirlit er alla staðni og ikki er lukkuligt, um nakar far ein skeivan bita rætt í hálsin.
Á middegi í dag, ætlaðu vit at fáa ein bita í miðbýnum í Keypmannahavn. Parkeraðu við Etika, men gakk har var stongt og reiðiliga tað.
Sum sæst á uppslagnum er hin keðiligasti smiley skrivaður til matstovuna, ið er melda til løgregluna og stongd. Grundgeving og mannagongd handan ringasta skoðsmálið sæst á uppslagnum.
Vit fóru víðari og fingu eina góða, sterka samloku á ChiliMili og søtt kaffi á Mojo omaná.
Eftir at hava sæð DR's Røde Lejesvende í danska sjónvarpinum, tykist sum um Null-Hugsjónin hevur fingið fastatøkur á fólki. Her skal eingin ganga út úr takt, ella gloyma hin stóra Bastian. Hvørki livibreyðs-politikarar ella aðrir kokkar.
Her er fyrsta ummælið av Etika.


text:
Felagsskapurin Valkyrjurnar fara tórskvøldið 19. apríl kl. 19.00 – á Café MorMor – at umrøða evnið kjak frá ymiskum sjónarmiðum og við serligum atliti á kjakmentanina her í Suðuroy.
Tey luttakandi eru:
Nita Næs: ” Hví seta vit Valkyrjur evnið kjak á skrá?”
Elken Holm:”Ein rødd í kjakinum á sosialu miðlum – hevur tað týdning at kjakast?”
Kristan Holbæk:” Tilflytarin – kjakmentan!”
Ingibjørg Berg:”Almennu embætisfólkini og samfelagskjakið, hevur tað týdning, at tey eru ein partur av kjakmentanini?”
Valkyrjurnar halda, at kjakmentan, sum heild, er ein týdningamikil liður í øllum lívsins tilgongdum, tí er júst hetta evnið sett á skrá. Áhugavert er at seta kikkaran á, hvussu júst vit suðringar kjakast – er tað m.a. øðrvísi enn vit sjálvi halda? Er tað øðrvísi enn í øðrum pørtum av landinum? Ber tað til at meta um slíkt – kjakast um slíkt? Og hvat er eitt gott og mennandi kjak?
Møguligt verður at keypa gott kaffi, te og køku fyri 50,-kr.
Valkyrjurnar bjóða øllum vælkomnum á Café MorMor at kjakast um kjak 🙂